text:
Dicembar – PRIME PAGJINE – L’EDITORIÂL. No si scancele un popul cuntune leç patache / PAGJINE 2 – Cui che al domande i cartei in plui lenghis… / …e cui che ju dinee / Auguris Professôr / PAGJINE 3 – Ddl 68, une leç che e discrimine e e condane ae inciertece / 40 agns di San Simon / PAGJINE 5 – Cuant che la Messe dal Spadon si diseve in plui bandis de Patrie / I trê podês dal Patriarcje / PAGJINE 6 – La crisi dai ultins agns e je stade un taramot. Sarìno in stât di ricostruî? / PAGJINE 7 – FRIÛL EUROPE. Il Tsunami democratic catalan e la confusion in Spagne / SLOVENIE. Fin pal guvier di minorance / AUSTRIE. Nol è il Nadâl pardut avuâl / PAGJINE 8 – Une zoie di Nadâl / UNE FURLANE A ROME. Aquilee in mostre ae Ara Pacis / UN FURLAN A MILAN. La emozion de Sante Messe in Domo / PAGJINE 9 – CONTE DI NADÂL. Siops / PAGJINE 10 – Fidrì, l’instapoet furlan / I LIBRIS SIMPRI BOGNS. Par no dismenteâ Jacum Bonutti / ZÂL PAR FURLAN. 11. Delit in vie del Lavoro / PAGJINE 11 – BASTIANCONTRARIE. STORIE FURLANE AL FEMININ. Cecilia Danieli, la “Siore dal Açâl” cul lavôr tant che passion / IL FERÂL. 10. Identitât furlane intun mont globalizât / PAGJINE 12 – NO PAR FURLAN, MA BOGNS. “Etnoregionalismi”, il libri just tal moment just / NO SON PERAULIS PAR VECJOS. Global warming //
*** I articui a son disponibii fracant sul titul. Buine leture


c: text/html

text:
25 novembre 2010
Biele serade a Manià cun Tiere Furlane 6 e La Associazion dai Miluçs Antîcs
Vuê a Manià o ai vude la enesime conferme che la nestre int e à gole di Friûl e di furlanetât, voie di confrontâsi e cjatâsi. Al è sucedût cussì ancje in ocasion de presentazion di Tiere Furlane 6, la riviste di culture e teritori che o firmi tant che diretôr responsabil. O aprofiti par ringraziâ dute la redazion e in particolâr il prof. Enos Costantini pal grant lavôr che a fasin.
A Manià o sin lâts parcè che li e à sede la Associazion dai Amadôrs dai Miluçs Antîcs, une biele realtât che ogni an e inmanee une mostre itinerante sui miluçs tipics furlans.
Par lei i numars passâts o podês fracâ chi.
Par savê alc di plui sul numar 6 fracait chi o par lei un piçul struc de serade di usgnot, fracait chi.
A Manià o sin lâts parcè che li e à sede la Associazion dai Amadôrs dai Miluçs Antîcs, une biele realtât che ogni an e inmanee une mostre itinerante sui miluçs tipics furlans.
Par lei i numars passâts o podês fracâ chi.
Par savê alc di plui sul numar 6 fracait chi o par lei un piçul struc de serade di usgnot, fracait chi.
Nessun commento:
Iscriviti a: Commenti sul post (Atom)

robotstxt: allowed

filter: keep


text:
Manià
Il 12 di Zenâr dal 981 l'imperadôr Oton II al confermave al patriarcje di Aquilee Rodoalt il possès feudâl de "cortem que vocatur Maniacus". Il cjistiel al veve di sei di grandis proporzions e al veve di cjapâ dentri, in plui des abitazions dai siôrs che a son nomenâts a tacâ dal 1195, ancje la domus patriarcjâl, trê toratis e diviersis centis di muris. I Manià, implicâts in cetantis lotis feudâls, a patirin culì i dituarts di Ezzelino III di Romano e Vecelone di da Camino tal 1216, e ancjemò culì, tacâts di Indrì di Prampar e Vualtîr Pertolt di Spilimberc, a rivarin a sorevinci i assediadôrs. Tal 1337 il patriarcje Bertrant di Saint Geniès al investive i Manià dal cjistiel, des fuartecis e dal borc, ancje se za tal 1386 chescj siôrs a pierdevin lis possidencis par colpe des rivoltis cuintri dal patriarcje Filip di Alençon. Cheste situazion e tornà a bonâsi za tal 1393 cuant che il gnûf patriarcje Zuan V di Moravie al tornave a chei sovrans la possidence dal feut antîc. Sdrumade dal taramot disastrôs dal 1511, la fuartece e fo bandonade par simpri inte prime metât dal secul XVII.


text:
“C'era una volta... Ruda”, ai 25 di Jugn a Rude si presente il libri di Luigi Gratton
Un libri che al conte la storie di un paîs. Al è ““C'era una volta... Ruda”, volum metût adun de bande di Luigi Gratton cul jutori dal Comun di Rude.
La publicazion - il prin volum di un progjet editoriâl che al varà un disvilup plui larc - e vignarà presentade lì de Cjasa di Ninuta, in vie Mosettig, denant dal Municipi, sabide ai 25 di Jugn, a 10 e mieze a buinore. Al dialogarà cul autôr il storic Ferruccio Tassin. Jentrade par cure dal sindic di Rude, Franco Lenarduzzi.


text:
Recuie par un disperât01 di Zenâr 2004
Ai 20 di jugn dal 1995 al è muart a Parigj a 83 agns il scritôr Emile M. Cioran. Nol jere di Visepente e nancje furlan, ma al jere de grande parochie dai disperâts e al fevelave il lengaç universâl dal dolôr. Denant di un che al patis, il cristian al à di tirâsi jù il cjapiel come denant di un Crist, parcè che a son in parintât, ancje se no si cognossin. La crôs no je mai lontane dal Signôr.
Mi à regalât i siei libris un gno amì miedi, di lei juste un tocut al a volte, come lis gotis di un velen. E Cioran al è un velen, tacant dai titui: Scuartament, La tentazion di esisti, Il Distin dolorôs, Lagrimis e sants, Linconvenient di jessi nassûts e vie. Pagjinis di une luciditât tremende e di une tragjicitât inmense, che ti fasin deventâ pinsirôs e pietôs. Dal moment che nissun nol rive a esprimi propit dute la sô disperazion, cetante nond aial di vê vude il biât Cioran! La ligrie, al dîs Oscar Wilde, e pò jessi false, ma la mascare dal dolôr e je simpri autentiche.
La vite di Cioran e je stade segnade di frut in sù. Al jere amì dal pizighet dal so paîs, che i regalave lis crepis di muart par zuiâ. La sô tragjedie e à tacât sui vincj agns, cu linsonie. Par agns al à torseonât pes stradis desoladis di Sibiu, in Romanie, cuntune tension nervose al limit des fuarcis umanis. Il sium ti permet di spartî la vite in fadie e polse e di covâ une inlusion pal indoman. No durmint mai, tu scuegnis cjalâ la realtât di un continuo, cence soste e cence inlusions. Cheste luciditât, trasformade in supierbie (jo o soi lunic che al pò spiâ la vite cence jessi spiât), i à dade la cjarie di vivi, ma in estreme solitudine e ripulse dai umign.
Nancje sô mari no à savût o rivât a capîlu. Se o savevi di tant, o dispierdevi! i à dit. Dal moment che o soi un incident, mi riten libar tai confronts dal mont e de storie i à rispuindût.
Lironie dal distin e à volût che al muris cence inacuarzisi par vie dal Alzheimer, lui che al veve scrit: Si pò sapuartâ la vite dome parcè che si à simpri la pussibilitât di fâle finide.
Cioran al fâs part di une grande famee: Jop, Qoelet, Leopardi e tancj altris, cognossûts e scognossûts, che a an vût il distin di cjalâ in muse laspiet plui brut de realtât: la sô inutilitât, lis sôs inlusions, la sô crudeltât, il so acanîsi sui plui sfurtunâts. Al à discrotât cence pietât la religjon, la filosofie e la storie, palesant lis tantis falsetâts. In chest al è moderno, parcè che mai come vuê la vite si presente come pês e fadie.
E la fede dulà le metìno? al disarà il solit catolic benpensant e passût. La fede no gjave la tragjicitât de vite e e pò peâsi benon o cjapâ il rimpin propit te assurditât di tantis esistencis. Il discors de fede al reste viert e nol ven de razionalitât ma de compassion di Diu.
Personalmentri, denant di un otimisim di façade e di une ligrie slavrade e patetiche, propagandade soredut di une television che e fâs pene tal so sfuarç patetic di fâ ridi, o preferis la luciditât disperade di Cioran, tant plui dignitose. Une lagrime vere e je simpri preferibil a une ridade false.
O speri che il Signôr al colmi di lûs cheste anime tormentade che e à scugnût lâ indenant tal scûr come i farcs sot tiere. Cui aial plui dirit di lui e di chei come lui, che Diu nus mande par riclamânus a la serietât e a la problematicitât de esistence? Pocjis voltis la preiere cristiane e à vût un significât cussì penç: Recuie, polse, duâr finalmentri in pâs!.


text:
Te
Il te al è une tisane che si fâs doprant lis fueis de plante dal te. E je une bevande che e à dentri cafeine e teine. E pues ancje vignî aromatizade cun altris plantis o cun speziis.
I plui grancj produtôrs di te a son la Cine e Taiwan, la Indie, e il Japon, grandis produzions a son ancje intal Pakistan, in Sri Lanka, intal Nepal, in Kenya e in Argjentine.
Il te al è un aliment impuartant inte culture di diviers paîs, par esempli intai paîs britanics, in Cine o inte culture Japonese (cerimonie dal te).


text:
Triest
Triest (par talian Trieste, par sloven Trst, par todesc Triest) e je une citât di 204.517 abitants, che e je just sul confin cun la Slovenie.
Al è il cjaf lûc de Regjon Autonome Friûl-Vignesie Julie (regjon aministrative de Republiche Taliane) La storie di Triest e je complicade: o savìn par ciert che la citât e mandave i siei rapresentants al Parlament de Patrie dal Friûl, daspò, par difindisi des miris vignesians e fasè at di sotmission ai Asburc. La prime lenghe di Triest e fo chê furlane (estinte tal XIX secul) e fevelade da lis tredis fameis plui antighis de citât.
A iè stade, dal 1867 al 1918 cjâf lûc de Regjon dal Litorâl Adriatic dal imperi Austro-Ongjaric
E fo liberade ai 3 di Novembar dal 1918 de Armade Reâl Taliane. E fo ocupade dai Todescs dal 1943 al 1945, dai Jugoslâfs par quarante dîs tal 1945 e dai Aleâts dal 1945 al 1954.
Galarie fotograficheModifiche
Leams esternisModifiche
- (todesc) Vuide ilustrade di Triest e de sô Riviere
- (talian) Vuide di Triest
- (talian) Vuide pratiche di Triest
- (talian) Benvignût a Triest


text:
O soi lât a comprâ il libri di Amato De Monte che o viodês te foto l'invît pe presentazion di sabide passade: Gli ultimi giorni di Eluana
.
O pensi che in tancj, masse, si son permetûts di fevelâ, cuasi simpri cence nancje cognossi in prime persone il câs, la famee, cui che al è stât dongje di Eluana Englaro. In câs come chescj o pensi che par dâ une opinion (sedi a pro sedi contrarie) si varès di fevelâ dome se si è cjapâts dentri te stessis condizions che al à vivût Beppino Englaro cu la sô famee. E si varès di fâlu cun massim rispiet e discrezion.
O ai vude maniere di sdongjâ il dot. Amato De Monte cualchi mês dopo di chel Fevrâr 2009 e mi soi permetût di fevelâi cualchi secont par dâi la mê solidarietât pe maniere che al è stât (mal)tratât.
Par chest mi leiarai tal cidin chest libri e us segnali chest link cuntune riflession di pre Tonin su la Patrie dal an passât: fracait chi
.


text:
29 di Fevrâr
Il 29 di Fevrâr e je la 60° zornade dal Calendari Gregorian. A mancjin 305 zornadis pe fin dal an. I agns che an il 29 di fevrâr e son bisests. Chest al ven tai agns divisibii par 4 (par esempli 2004, 2008, 2012), ma no tai agns che si podìn dividi par 100 (2100,1900) almancul che no si podedin dividi par 400 (par cui il 2000 al è stât un an bisest).
Acjadiments[cambie | modifiche il codiç]
In Friûl[cambie | modifiche il codiç]
Vie pal mont[cambie | modifiche il codiç]
- 1940 - Hattie McDaniel a je la prime afroamerecane a vinci il Premi Oscar.
- 1940 - La Finlandie comence i negoziâts di pâs cun le Union Sovietiche.
- 2004 - Jean-Bertrand Aristide president di Haiti al scugne molà il governi e scjampà denant a le rivolte de popolazion.
Nassûts vuê[cambie | modifiche il codiç]
- 1792 - Gioacchino Rossini, composidôr talian († 1868)
- 1908 - Balthus, pitôr svuizar († 2001)
- 1944 - Paolo Eleuteri Serpieri, disegnadôr talian.
- 1952 - Tim Powers, scritôr merecan.


text:
De ricercje sul ûs dal furlan, al è vignût fûr che la int e je favorevule ae tutele des lenghis minoritariis, ma la politiche no i va daûr, ne chê dal Stât, tant mancul chê de Regjon: ve ca cualchi numar su la storie dai fonts destinâts a chest cantin.
2005. Scuasit 10
In chel an, i fonts a disposizion pe leç 482/99 pe tutele des lenghis minoritariis dal Stât talian a jerin sù par jù 9 milions e mieç
2010. La fuarpie
Doi mil e dîs: sot dal guvier Berlusconi i fonts si jerin za ridusûts a 2 milions di euro in totâl; cuote pal F-VJ: 465mil euros.
2012. Un cuint
Il guvier Monti al met pe Leç 482 1.768.792 euros; Friûl-Vignesie Julie 362.200 euro (di chei, 240.608 pal furlan). A chest pont o sin a 1/5 di chei metûts intal 2005!
2013. -45%
Al inizi dal 2013 nus rive il tai, bot e sclop, fat de Regjon al contribût pal nestri gjornâl (-40%) e sù par jù compagn a chei altris “ent primariis” pe lenghe furlane: in medie il 45%. Il tai al è causât de finanziarie dal Dicembar dal 2012 cun Tondo president e De Anna assessôr. A vuê, i bêçs a son simpri chei. Daûr dai risultâts positîfs de percezion dal furlan tant che lenghe, un biel premi pal lavôr fat…
2014. Il 0,02
Il Comitât 482 al pant un numar che al rapresente ben l’“impegn” de Regjon pe lenghe furlane. Pe sô tutele si spint dome il 0,02% de leç finanziarie, ven a stâi 2 euros e mieç ad an pro capite: come un pâr di tais li che a costin pôc. Tal stes an, in Gales a son il 0,17% (39,16 euro par om) e tai Paîs Bascs l’1% (129,67 par om): chescj dâts a calcolin dome lis risorsis pes politichis linguistichis, ma no i bêçs pe scuele e pai media. Chei dal Friûl-VJ sì, duncje il paragon al è ancjemò plui crût.
2015. Fasìn Fieste (?)
Ultime gnove: la Regjon e fâs buine uficialmentri la “Fieste dal Friûl” pai 3 di Avrîl. Par fâle, pal 2016 a saran disponibii 80.000 euros, gjavâts dal cjapitul de Arlef (Agjenzie Regjonâl pe Lenghe Furlane) e des pro Loco. Nô lu calcolìn come che al sedi un altri tai. ❚
Redazion


text:
Al è pardabon dificil cjatâ fûr lis primis olmis dal jazz in Friûl.
Un gjenar cence timp come il jazz, che al cjape lis sôs lidrîs de musiche popolâr e in fuarce di tantis contaminazions, nol pues jessi insuazât intune date precise.
Ai confins dal Friûl, si pues fâ il non dal triestin Lelio Luttazzi come un dai prins che al à slargjade cheste musiche cussì svariade a nivel internazionâl, come che al è stât pe sô grande cariere.
A partî dai agns Sessante, se no prime, il jazz furlan si fâs sintî simpri plui intes ostariis e tes baleris, in gracie di tante zoventût che oltri ae nestre musiche popolâr, si inzegne intal swing, tal fox-trot, tal boogie woogie e in altris balabilis.
I agns Otante e Novante a marchin la jentrade definitive dal jazz in Friûl, in fuarce di tancj musiciscj che a si son dedicâts par intîr a cheste forme di art, dispès miscliçade cui elements musicâi de nestre culture.
Vuê o vin cetantis realtâts, tra grups, associazions, locâi che a programin rassegnis e seradis jazz in Friûl.
Jenfri lis plui impuartantis, o ricuardìn la ativitât conciertistiche dal Bar Caucigh di Udin, dal circul culturâl Controtempo, di Euritmica, dal Circul dal Jazz Theolinious Monk, dal FVG Gospel Choir e di tancj altris, ducj o cuasi tirâts dongje dal coletîf Jazz FVG.
Cence dismenteâ il fat che tancj musiciscj jazz di nomee internazionâl a vegnin a regjistrâ il lôr disc a Cjavalì, intai studis di Artesuono, direzûts di Sefano Amerio, un inzegnîr dal sun tra i plui amirâts a nivel mondiâl. ❚ ✒ A.S.
Il “Jazz” in Friûl............
Al è pardabon dificil cjatâ fûr lis primis olmis dal jazz in Friûl.


text:
Saveri Sengar al polsave su la poltrone te sô buteghe di anticuari, ancje se al saveve che al varès podût indurmidisi di bot par sveâsi intun altri timp. Cuant che al rivà, Arcjan Rinalt al tacà a dî che daûr dai siei studis al jere strani che il lûctignint Emo al ves consegnât tal 1479 un cuadri de Madone, regâl personâl dal sultan di Costantinopul, ai fraris de glesie dai Sants Gervâs e Protâs, deventade Madone des Graciis. A larin a bevi un cafè e ‘po Saveri al tacà a lei dut ce che al podeve su cierts librons e, tant par no gambiâ usancis, dopo di un pôc si indurmidì.
Si sveà tal salon di un cjscjel, dongje di un barcon. Al cjalà di fûr: si viodeve une glesie in piere, plui alte rispiet dal troi che al rimontave e plui in jù, come cjalant di une culine, un boscut cuntun sfuei, une altre glesie e daûr un piçul borc. “Praclûs” i rivocà une intuizion, viodint lontan lis monts dal Natison. Ma nol ricognosseve nuie altri: se al jere sul cjscjel di Udin, dulà jerial il puarti che al mene adalt? Al rivave a pene a viodi arbui che a ocupavin la rive. Al sintì des vôs, alore si gjavà svelt la gjachete e la platà sot de bancje, si tirà sù i bregons fin sot dal zenoli e si slargjà la cjamese in vite.
Cuant che il grop di int i rivà dongje al jere pront. “E chi ch’el xe st’altro?” al disè chel plui autorevul. Saveri s’impensà di vê viodût un cuadri dal Bellini che al mostrave l’omp denant di lui. Nol veve intor il vistît damascât colôr d’aur, ma la muse e jere chê dal lûctignint Giovanni Emo e al capì ancje in ce timp che si jere sveât: nol podeve jessi che tal 1479. “E cossa voleu?” i domandà l’omp. “Ecelence, o soi de Fraternitas Sancti Gervasii. Us dîs che la int e pree, soredut dopo che la vuestre Madone e à fat vuarî la coghe che si jere taiade une man…” al imbastî Saveri. “E alora?” “Alore, ecelence, i fraris a pensin ch’e sarès une robe grandonone se vô o volessis, cu la glorie ch’e covente, dedicâ il cuadri a la nestre puare glesie.” E daûr al zontà svelt: “Cun relative traslazion.” “Traslazion?!” “Sì, ecelence, cussì di sistemâ la inmagjin miracolose tal puest ch’e merite a vuestri merit.” E Saveri al pleâ il cjâf, mostrant di vê finît. “Mmh… No xe mal come idea…” al rispuindè l’Emo, cjalant il so compagnatori. “Ghe penserò sora” e lu molà culì. Saveri al tirà un suspîr, si tornà a sentâ su la bancje e dopo di un pôc s’indurmidî.
Cuant che al tornà a sveâsi in buteghe, Arcjan al jere denant di lui. “Dulà sêso stât?” “A sistemâ une robe. Savêso, Arcjan? Il Zardin Grant nol jere mâl une volte, cul bosc e il sfuei plen di aghe.”
Cronichis di Saveri Sengar
di Franco Marchetta
#267


text:
Jenfri dai gilets jaunes ancje grups
che a rapresentin lis identitâts
e lis rivendicazions des nazionalitâts
Dai gjachetins zâi aes cjamesis neris fintremai ai dirits dineâts. Tra i fats che a àn segnât il passaç dal 2018 al 2019 a son lis protestis di place tal Stât francês, la jentrade tal Parlament regjonâl de Andalusie de ultradiestre di Vox, e la risoluzion in cont de situazion dai dirits fondamentâi in Europe fate buine ai 19 di Zenâr. Par sigûr, lis mobilitazions che a son tacadis ai 17 di Novembar dal an passât tal Stât francês e che a van ancjemò dilunc sù par jù dutis lis setemanis, a confermin plui in gjenerâl che inte societât e inte politiche europeanis a son diviersis cuistions viertis, penzis e delicadis. Dificoltâts economichis e sociâls che a son une vore concretis e reâls, e che la lôr percezion distuarte lis sglonfe ancjemò di plui, si zontin cul lâ al mancul dal welfare e cui limits de politiche, massime par ce che al tocje partecipazion, rapresentance e decisions.
Daûr – o framieç – dai gilets jaunes a son un grum di sfumaduris di zâl, cun posizions che a van de drete ae çampe, tra nazionaliscj fanatics che a volaressin un guvier militâr in stât di garantî leç e ordin e di parâ vie i imigrâts, massime chei di religjon islamiche, e int che e fâs indenant rivendicazions di caratar economic e sociâl, no à nissune pôre dal “om neri” e impen e domande garanziis di integrazion e di sigurece sociâl ancje pai gnûfs rivâts. Il pont di incuintri di ducj cuancj e je la oposizion viers dal president Macron, che in tancj di lôr lu clamin “Macaron” e viers des sôs sieltis politichis e ancjemò di plui di chel che al rapresente: un podê che al è lontan de int, che si declare europeist e che al rapresente une Europe intergovernative e economiciste (che paradossalmentri tancj sovraniscj, ancje tra chei che a manifestin a Parîs e inaltrò, a volaressin ancjemò plui intergovernative e smamide…) che e à pardabon pôc atrat. Cun di plui, jenfri dai gjachetins zâi a son ancje grups che a rapresentin lis identitâts e lis rivendicazions dai teritoris periferics e des nazionalitâts, cemût che e mostre la presince di tantis bandieris bretonis e soredut ocitanis tes manifestazions di place.
Tal Stât spagnûl, intant, e cjate une gnove conferme la regule che se la competizion politiche si zuie soredut tal cjamp dal nazionalisim conservadôr e reazionari, al sarà simpri cualchidun plui nazionalist che al vuadagnarà posizions: vie par chescj agns, a diestre dal Partido popular (PP), a son cressûts i Ciutadanos (Cs) e cumò, ancjemò plui spagnoliscj e nostalgjics dai “biei timps di Franco” a son chei di Vox, che tes elezions regjonâls dai 2 di Dicembar in Andalusie a àn cjapât dodis sentis e a son deventâts fondamentâi pe formazion dal gnûf guvier autonomistic (PP e Cs), vuidât di Juan Manuel Moreno (PP), il prin president regjonâl di chenti che dal 1982 incà nol è dal Partît socialist (PSOE).
Vie pal mês di Zenâr, simpri tal Ream di Spagne, là che ai 12 di Fevrâr al è tacât li dal Tribunal Supremo di Madrid il procès cuintri dai leaders indipendentiscj catalans, si à fevelât almancul in dôs ocasions di minorancis e di dirits, palesant mancjancis e preocupazions. Lu àn fat Fernand de Varennes, che al è daûr a prontâ une relazion specifiche pe ONU pal 2020, e che al à presentât lis sôs osservazions preliminârs in cont de situazion intal Stât spagnûl, e i rapresentants di A Mesa pola Normalización Lingüística, che vie pal 2018 e à tirât dongje passe tresinte denunziis di discriminazion e violazion dai dirits linguistics in Galizie.
Plui in gjenerâl, chel dai dirits fondamentâi al è un probleme che si palese in dute Europe. Lu marche ancje la gnove cjolte di posizion dal Parlament european su chest argoment. La risoluzion (reladôr Josep Maria Terricabras, Alliance libre européenne), che si riferìs al 2017, e palese une cierte preocupazion pes discriminazions a dam di feminis, minorancis, imigrâts e pes violazions de libertât di espression. ❚
Marco Stolfo
EUROPE. Dai gjachetins zâi aes cjamesis neris............
Jenfri dai gilets jaunes ancje grups


text:
20 gennaio 2008
Une fevelade cun Marco De Agostini
Ma cheste volte mi soi mot parcè che mi à cirût Marco De Agostini, (te foto cul so cjan, intant che al ten di voli Triest vie mâr) segretari politic dal Moviment Friûl.
Mi à fat plasê.
Mi à fat plasê parcè che nol capite ogni dì che un segretari politic ti ciri parcè che al à voie di fevelâti e di cognossiti.
Mi à fat plasê parcè che al jere un pôc di timp che o vevi cheste curiositât di cognossi il Moviment Friûl, che fint cumò o vevi let dome sui gjornâi o sintût di tiercis personis.
O vin fat une lungje fevelade di politiche, dal Moviment Friûl, de storie di chest partît, di cemût che al è vuê il Friûl... e vie indevant.
Plui che altri jo o ai scoltât, stant che Marco De Agostini a 'nd à viodudis tantis e la peraule no i mancje: dal sigûr un bon oratôr che al à ce dî.
Mi à ancje segnalât il sît dal Moviment Friûl cul stampon di document programatic pal 2008.
Fevelant, il discors al è lât su cemût che i zovins a viodin il Moviment Friûl. Jo mi riten zovin, ma no pues fevelâ a non di ducj i zovins: i ai dome dit che personalmentri e coventarès plui informazion adiriture su la storie dal Moviment Friûl e su la ativitât stesse dal partît. E par comunicâ al covente doprâ i imprescj di vuê. Al à preseade cheste critiche, almancul mi semee.
Mi sa che a saran inmò moments di incuintri...
16 commenti:
- thermonuke ha detto...
-
Atu che di gambia cjaval?
- 20/1/08 22:02
- Christian Romanini ha detto...
-
No, pal moment no i ai pensât.
E Marco De Agostini al è stât propit coret: no mi à domandât disponibilitâts e no mi à fat invît a passâ cul Moviment Friûl.
E je stade une lungje fevelade di politiche che mi à fat cognossi une part di storie dal Friûl che no cognossevi.
- 21/1/08 08:27
- thermonuke ha detto...
-
Ma cjale...gjavat el simbul dal post e mitude le foto di un cul cjan....
ti al telefonat el zio?
- 21/1/08 11:07
- Christian Romanini ha detto...
-
Eh thermo thermo, va ben che il Giulio Andreotti al disece che a pensâ mâl si fâs pecjât si fâs pecjât, ma cualchi volte si induvine... però o scuen ancje dîti che cheste volte tu âs pescjade une buiace...
se tu mi cognossis ben (come che tu disis), tu varessis di savê che a mi no mi telefonin i barbis par controlâmi il blog: i miei barbis (come che tu ju clamis) a son masse inteligjents par compuartâsi cussì cun me. A son altris che si sustin parcè che ogni tant no condividin ce che o scrîf.
O scuen però ancje ringraziâti parcè che tu mi dâs la ocasion di sclarî e fâ viodi trop coret che al è stât Marco De Agostini: a pene fat il post i vevi scrit par domandâi se al jere cualchi probleme par vê doprât il simbul dal partît stant che no vevi sôs fotos. Lui mi à rispuindût a colp e mi à dit che al jere miôr che o metès la sô foto (che mi à mandât lui) parcè che se no cualchidun al podeve fâ cualchi ilazion e scrivimi che mi veve clamât par aruolâmi tal Mf: come che tu viodis, thermo, tu sês colât te nasse e se tu le sâs lungje tu, al è cualchidun altri che al cjale plui lontan di te.
- 21/1/08 21:24
- thermonuke ha detto...
-
Magari pal moment no tu j'as pensat e no tal an domandat ma segont me tu ti cjatis denant di un moment di sielte o di crisi identitarie.
Al e un poc che ti disevi se tu ti sintivis prn cjaf trop e dopo di FI.
In somp, o doi at che ce che tu fasis nol sedi nome un "puest di vore" ma alc par cui tu ses convint e magari ancje ti plas, ergo che tu vuelis puarta indenant al dila di un sportel.
(Che jo no lu condividi "quasi" in nuje, poc al conte sul resonament).
Tal stes jenfri, el partit par el qual tu as le tessare al a convinzions che van avonde lontan des tos: si tu mi disaras che Blasoni ti a scoltat, che Tondo al sta tacant a scoltati che Piuz di da le poie e vie indenant ma, le veretat tu le sas ben! al e il partit di Camber che al impugne le leç dal Furlan ae cort costituzional, al e il partit che al sta cun Menia che al a za ben sclarit ce che al intint par autonomism, al e il partit che al sta cun Ciani che al scrif sul mesagjero "noi amiamo" il friuli, al e il partit di Antonione che al vai parceche par sbalio al fas passa le leç de "class action", el partit de province di Udin e vie indenant.
Insome i concets dal "tramai dal stat talian" le "autodeterminazion dai popui" les rivendicazions etniches tu puedis ben metites vie cun chescj, e ben dibant che tu disis che tu stas lavorant di dentri par gambia, le linie e je propit un altre. Al contrari MF al e l'inizi e forsite le prime piere di dut chest, forsite vue al e plui tacat a un passat che a un presint color di rose però si identifiche magari cun cualchi distinguo in dut chest.....
El probleme al e che tu ses stat batiat politicamentri cul tricolor di fuarce Italie: ti visitu di conche tu fasevis les mozions pal IV di Novembar e tu relazionavis pes Frecis tricolor?
Di lor tu as vut un asesorat esterno, un asesorat, dos voltis un puest in consei, un puest in liste nonostant une defenestrazion, insome une base se tu varas gjambis e cjaf par parti, corint cun t'une fuarce che puarte vie un biel pocs di votos e ancje se no ti plas sintilu di cjadrees, se tu as cualchi ambizion pulitiche (E TU IN D'AS) no a di sedi un pont di arif ma no si po schifa le cjadree.
Mentri chi no son masse cjadrees, fadie dure, lote poc capide, in pocs a scombati te tormente, cun plui fede, cun plui convinzion ma cun mancul "sodisfazions materiai".
E soredut nie "ombrenis", nissune corint, nissun apogjo esterno di barbes e santui, nie atacs sul blog ai toi parceche tant tu as le schene cuvierte, e, distess, nie interogazions ae regjon par save se tu puedis falu. E alore ce fatu?
Vatu daur de fede e ti butitu te tormente o statu tal cjaldut che viodin plui indenant se alc si po gambia…?
- 21/1/08 22:37
- Christian Romanini ha detto...
-
thermo
la analisi che tu fasis e je articolade come simpri ancje se cheste volte no ti mancjin i prejudizis.
O sai ben che la mê posizion no je condividude de plui part de dirigjence, ma o soi ancje convint che invezit a son lôr che no si rindin cont che la base, la int, no je cussì contrarie a lis mês posizions (e no stâ a tirâmi fûr il paragon de barzalete dal mat che al cjale fûr de filiade dal manicomi).
Dut câs, ancje su la cuestion dal 4 di Novembar o ai za dit cemût che al è stât il gno percors e no mi ripet: te vite tu fasis un percors e viôt che lis elezions ultimis lis ai frontadis come che tu sâs, presentantmi come che tu âs viodût e alc o ai puartât a cjase, ancje se al cualchidun no i è interessât. Sigûr o ai vût tantis pussibilitâts di bande dal partît, ma no mi sint par nuie in debit parcè che a 'nd ai passadis avonde e no ai fat dispiets. Forsit forsit o ai fat propit cheste capele: se o fasevi dispiets magari mi candidavin in cualchi coleç blindât intun comun in Ligurie e a cheste ore, magari no jeri senatôr, ma forsit assessôr o sindic di Gjenue...
- 21/1/08 22:52
- Christian Romanini ha detto...
-
sul discors de ambizion: se no vevi ambizion no mi metevi in zûc, ma ta chescj agns o ai ancje imparât a dâ il just pês a lis robis, cence mitizâ. O ai cirût di dâ un gno contribût pal gno paîs, ma e je lade come che e je lade... o tornasès a fâ simpri compagn. Il gno lavôr nol interesse? Alore o cîr di fâ dal ben a la comunitât in altris manieris dedicantmi a ce che o soi daûr a fâ di cualchi an. Je met dute e o speri che al zovi. E dal tricolôr o fâs vulintîr di mancul se mi parin vie: prin di dut o soi e o resti furlan, come che lu jeri prin di deventâ om di partît. No spudi tal plat li che o mangji, ma ti ripet che no mi sint par nuie in debit.
- 21/1/08 23:00
- Christian Romanini ha detto...
-
E cun cheste mi soi zuiât la candidature a lis provinciâl che cualchidun al veve pronosticât :-P
- 21/1/08 23:01
- thermonuke ha detto...
-
....no si rindin cont che la base.... sigur?
Camber, Ciani, Menia, no si rindin cont ?!?
o semplicementri le linie e je bati una altri tambur?
(se ur torne cont, viodarin, tra cuatri mes, i muarts si contin ale fin de batae)
o stevi pensant, però, forsit, o ai cjacarat masse adore...
...tal me rezonament sule candidature di Tondo o ai dit che il partit storic furlanist stranamentri al tas, che forsit al spiete che di ca o di la cualchidun al ledi a tucai te puarte.
Se tu fossis tu el ambassiador?
Atu ambizion di fa el gran cjessidor come Saro?
Tu tachis a fami pore...
PS cun cheste pero tu ti zuis ancje el salt de cuaie... :-P
- 21/1/08 23:17
- Christian Romanini ha detto...
-
Se o vevi chê di fâ il salt de cuaie, lu varès fat dopo mai, invezit cjale tu cualchi mês indaûr al jere cualchidun altri che al butave il voli di chê altre bande...
su discors dal tiessidôr... no sai se cjapâlu come un compliment... ancje se mi à fat fâ une ridade.
O scuen dâti at: come che o feveli vulintîr di politiche cun te, lû fâs dome cun altris pôcs.
- 21/1/08 23:21
- thermonuke ha detto...
-
Si bon pero invide ancje cualchidun altri a di alc che semein doi fenoglas!!
- 21/1/08 23:23
- Christian Romanini ha detto...
-
ahahahahah
sta trancuil: no tu sês il gno tipo e considerât il periodi dongje Carnavâl, mi ven di dîti che dut câs mi plâs la fritule :-P
- 21/1/08 23:25
- Christian Romanini ha detto...
-
dut câs thermo... jo te buti li: o scomet che se tu i scrivi une mail a De Agostini ti da une biele rispueste su lis motivazions dal nestri incuintri. ce dîstu?
ps: la mail tu le cjatis sul sît di Mf: frache achì
- 22/1/08 01:25
- thermonuke ha detto...
- Questo commento è stato eliminato dall'autore.
- 22/1/08 21:28
- Christian Romanini ha detto...
-
Ce che tu i domandarâs no sai, dal sigûr a mi ce che tu âs segnalât no mi plâs.
- 22/1/08 22:25
- thermonuke ha detto...
-
Difat, o ai gjavat el post.
(al veve un link, a un blog, che al publiche un video di un ciert Mosconi che al porcone a manete)
O volevi di dome che se par comunicâ al covente doprâ (ben) i imprescj di vuê. Al à preseade cheste critiche, almancul mi semee alore al prossim incuintri visilu che post simii, t'un blog che si declare puartevos, al e une falade no dome di bon gust.
p.s.
Ce bon c'o soj, se par une frice ti a scrit l'avocat, culis blestemis ti rivave el anatema papal ;-P
- 23/1/08 00:40


text:
Musiche classiche
Te etimologjie, la peraule classic al vûl dî alc che al è di model, che al è fondamentâl.
Intal lengaç di ogni dì il tiermin musiche classiche al è indicatîf in gjenar de musiche culte europeane.
Par periodi classic si intint in mût vonde precîs chê stagjon creative de musiche culte, che e scomence de seonde metât dal Sietcent, fin ai prins agns dal Votcent. I pricipâi compositôrs di cheste epoche a forin Haydn, Mozart e Beethoven. Beethoven al fo il compositôr di mieç, jenfri la epoche classiche e il periodi romantic dai compositôrs come Schubert, Schumann, Chopin, Liszt, Wagner e Brahms.
Viôt ancje[cambie | modifiche il codiç]
- Compositôr
- compositôrs rinassimentâi
- compositôrs barocs
- compositôrs classics
- compositôrs romantics
- cuintripont
- musiche rinassimentâl
- musiche baroche
- Polifonie
- Orchestre
Leams esternis[cambie | modifiche il codiç]
- Kunst der Fuge Portâl di musiche classiche tal formât MIDI (limitât 5 files/par dî).
- Classicaonline.com Portâl di musiche classiche cun informazions parsore concerts, masterclasses.
- imslp.org Portâle dalInternational Music Score Library Project con une colezion une vore grande di musiche classiche.


text:
A no àn di jessi contents i partîts dal risultâts dal referendum. Se la robe e je clare pal Pdl e pe Leghe, e somee strane pal Pd. Dut câs, e je cussì se si fermìn no ae muse politiche dal risultât, chê dal scufiot a Berlusconi, ma al specific des domandis referendariis. Cence lâ dentri tal fat se a àn rason o mancul su la cuestion de aghe, in tancj dentri il Pd a pensin a une sostanziâl privatizazion dai servizis. Sul nucleâr, propit a Triest, la posizion de Hack le dîs lungje su lis contradizions de Çampe. Ma in gjenerâl, si à di ricognossi che la bataie pai referendum le àn fate e a àn vinçût.
E cumò? Di une bande, cualchidun al pues vê la voie di meti il cjapiel al risultât e – prime di dut – ai comitâts, i vincidôrs seris des elezions. Chest al vûl dì inschiriâsi su la Tav, sul eletrodot, su la dighe di Pinçan e vie indenant. Viodarìn. Pal moment, cui che al sta piês – ma o sin usâts zaromai – al è il president Tondo che nol è lât a votâ e, tant che ai timps di Craxi, al à falât une altre volte.
Po dopo, piês il tacon de buse sul nucleâr, dulà che al torne fûr cu la bufule di Krsko, tant par no savê ce dî.
Ancje i leghiscj no stan miôr. Cualchi peraule di Fontanini, ma nissun dai lôr sorestants che al vedi dite “o votarai sì, o votarai no”. Il cidinôr al somee jessi la consegne: intant i lôr eletôrs a son lâts a votâ pardabon, e in tancj. Va tu dopo a spiegâi la posizion su Mediocredito dulà che, dopo che si spietave la montafin, e je finide cul puest di vicepresident par Pizzimenti che – cidin cidin: al è propit un viziut – al passe di un biel puestut, l’Ater, a un altri.
Plui che di lote e di guvier, il Carroccio al somee la reclam di “Sofà & Sofà”: “Beato chi se lo fa”. La cjadree naturalmentri.
L’OM DI BURI
ATUALITÂT – IL SIVILOT. Referendum, scufiots par ducj… ma in particolâr par cualchidun............
A no àn di jessi contents i partîts dal risultâts dal referendum. Se la robe e je clare pal Pdl e pe Leghe, e somee strane pal Pd. Dut câs, e je cussì se si fermìn no ae muse politiche dal risultât, chê dal scufiot a Berlusconi, ma al specific des domandis referendariis. Cence lâ dentri tal fat se a àn rason o mancul su la cuestion de aghe, in tancj dentri il Pd a pensin a une sostanziâl privatizazion dai servizis. Sul nucleâr, propit a Triest, la posizion de Hack le dîs lungje su lis contradizions de Çampe. Ma in gjenerâl, si à di ricognossi che la bataie pai referendum le àn fate e a àn vinçût.


text:
Fedeltât e torment01 di Zenâr 2006
Mi plasarès che pre Renzo Micelli dal soreli de eternitât al vedi podût contemplâ chê prucission lungje lungje di oms, di feminis, di zoventût e di canae, che sot di un soreli dolç di otubar lu à compagnât cul afiet sclet e profont dai cjargnei a polsâ in etât relativamentri verde e dopo di un calvari che al veve segnât pioris e pastôr. Forsit une antecipazion di chê fiestone pai 40 agns di messe che lui al bramave tant di celebrâ te solenitât di san Martin come liturgjie di cumiât. Chel san Martin che, denant de muart, al à dit: No mi pese il mâl e la fadie. Se i coventi ancjemò al to popul, che sedi fate la tô volontât. Nancje a pre Renzo no i à pesât la fadie e il dolôr. Al saveve che il timp al jere curt, ma nol à molât lis sôs messis, lis sôs funzions, il so puest di plevan. Par fâur capî cul esempli ce che nol rivave a dî cu la bocje: che ur voleve ben. Probatio dilectionis exhibitio est operis, Lis voris che si mostrin a son la prove dal afiet che si à, al dîs sant Augustin, un mestri in pastorâl.
Pre Renzo al parten a la mê gjenerazion e o vin vivût insieme dodis agns, ancje se dividûts par resons di classe. Mal visi cuant che, in teologjie, al jere lât a fâ il soldât. Une prove dure tai nestris timps. Sore dut parcè che si tratave di un zovin timit e sierât, par nuie prepotent o ribel. Mi à parût un at di incomprension che i à pesât. Come che di sigûr i àn pesât, fint a fâ sanganâ il so cûr za soferent, chei judizis pôc gjenerôs e chês sieltis pôc comprensibilis e comprensivis che i sorestants a àn cjapât tal cors dal so ministeri, dai agns di capelan a Dartigne e a Vile ai 31 di plevan cui Ciribits. Dut chest lu à ferît e sierât. Sore dut lu à sierât cu la int. Jessint sorestant di une comunitât, adiriture pievano di Cervivento, i pareve un delit fâsi mostrâ debul e vulnerabil e cussì nol à mai rivât a cjatâ inte int chel afiet, chel confuart, chel ungint che lu varès ristorât e, di chê altre bande, al continuave a puartâ chê autoritât che no lu capive e no lu judave.
Chest contrast interiôr lu sburtave a une fedeltât al limit de crudeltât, cence sparagnâsi in nuie. No si jere nancje sistemât a Çurçuvint che al è capitât il taramot, cun dutis lis conseguencis pe glesie, la canoniche e lasilo. E il paîs. Il testaur de vecje plêf al restarà la testemoneance dal so bon gust, de sô finece, dal so sensibilitât e inteligjence. Un pipin di glesie, che i cantôrs e la partecipazion cjalde de int le rindin uniche tal circondari. Gjelôs de sô comunitât, al veve riscuviert lis lidrîs culturâls e religjosis che le peavin a la plêf di Guarf e cualchi an indaûr, cuant che la rogazion guartane e à fate stazion a Çurçuvint, si è smolât e lagrimant al à dit: Tornait. No stait a lassânus dibessôi.Un lamp di comozion e di umanitât come une sfressure sul torment e la sensibilitât de sô anime.
La int di san Martin si cjate a soterâ il cuart plevan in mieç secul. Un timp che le à viodude a cressi in partecipazion e in autocussience, riscuviergint larcje des tradizions e cirint di meti vin gnûf in bufulis vecjis. Il vueit al è grant ma lis risorsis a son tantis. Al sarès un delit stropâ une buse tant par stropâle o cun stropui che no van ben. Pal tant chal è stât sementât e che si è lavorât.
Pre Renzo al à volût soterâsi in paîs, come pre Vigji Zulianii, il mitic plevan di Çurçuvint. Mi pâr di viodi il siôr santul a ricevilu su la puarte dal simitieri e a disi ridint: Ven chi, frut, a polsâ cun me e cu la nestre int. Une int buine. E nô, dal paradîs, o tignarìn di voli chest blec di paradîs.


text:
In ocasion de Zornade mondiâl de aghe, che si celebre ai 22 di Març e che chest an e à tant che teme centrâl “La nature pe aghe”, l’Ufici di statistiche statâl sloven al à furnît cualchi dât sul consum e sul tratament de aghe in Slovenie, paîs che – intal Novembar dal 2016, prin in dute la Union Europeane – al à metût te costituzion une norme che e definìs la aghe tant che ben public e duncje tant che dirit fondamentâl par ducj i citadins. Ancje in Slovenie, stât plen di disponibilitâts idrichis, a son di fat cussients de dibisugne di une gjestion sostignibile des risorsis viodût che, par esempli, tra il 2014 e il 2015 la disponibilitât di aghis dolcis si è cuasi dismiezade.
Intal 2016, par furnî i acuedots publics, a son stâts pompâts di variis risorsis idrichis 162 milions di metris cubis di aghe. Par vie de cundizion triste dai implants e dai condots però, 45 milions di metris cubis (cuasi il 28%) a son lâts pierdûts. Dai 117 milions di metris cubis rivâts a destinazion, plui o mancul 78,4 milions a son stâts doprâts des fameis: il consum medi pro capite al è stât di 38 metris cubis di aghe, o sedi 104 litris in dì.
In totâl invezit, di risorsis idrichis di superficie (pal 80%) e di risultivis soteraniis (pal restant 20 par cent) a son stâts pompâts 887 milions di metris cubis di aghe. Plui di 900 milions a son stâts invezit i metris cubis di aghis di scaric fluidis indaûr intes disponibilitâts idrichis di superficie, e pe grande part a vegnin de industrie (707 milions, la cuantitât plui basse dal 2013, cuintri i 200 che a vegnin de canalizazion publiche).
Lis aghis refluis de canalizazion publiche in Slovenie a son stadis depuradis intal 68,6% dai câs. Tra lis areis slovenis là che lis aghis di scaric a son stadis ogjet di tratament intune percentuâl minôr e je chê de zone di Gurize, che a fasin part ancje i comuns intor de fasse confinarie de provincie di Udin. In cheste regjon, lis aghis depuradis prime di tornâ a fluî tal ambient a son stadis il 67%.
di Tjaša Gruden


text:
I lavôrs a varan di rivâ dentri dai 30 di Dicembar
Viodût il sucès dai agns passâts (plui di sessante lavôrs rivâts tal 2018), i Comuns di Cjarlins, Gonârs, Muçane, Porpêt, Prissinins e San Zorç di Noiâr, midiant dal lôr sportel associât pe lenghe furlane, a bandissin di gnûf il concors leterari “Vôs de Basse”, cul patrocini de Societât Filologjiche Furlane e de Cooperative Informazione Friulana/ Radio Onde Furlane.
La idee di fonde e je chê di stiçâ la produzion scrite in lenghe furlane, ricuardant tal stes timp lis figuris che a àn insiorât il panorame culturâl de Basse Furlane, tant che pre Zaneto, Tita Marzuttini, Gina Marpillero, Luciano Morandini, Alviero Negro e Pierluigi Visintin.
Il concors al è dividût in trê sezions, dôs pai grancj (oparis di narative e poesie) e une dedicade ai students des scuelis secondariis di prin e secont grât. La partecipazion e je sore nuie e e je vierte a ducj chei che a àn voie di provâ a scrivi in lenghe furlane, che a sedin a stâ in Italie o pûr tal forest. I lavôrs a varan di rivâ, in buste sierade e marcade di un sproc e de scrite “Concors Vôs de Basse”, al ufici protocol dal Comun di San Zorç di Noiâr dentri des 5 e mieze daspò misdì di lunis ai 30 di Dicembar dal 2019. Une zurie di esperts e stazarà lis oparis e e nomenarà i vincidôrs di ogni sezion, che a ricevaran tant che premi un bon di spindi par comprâ libris.
Il bant dal concors e la schede di adesion si cjatiju in dutis lis bibliotechis dai Comuns organizadôrs e sui lôr sîts istituzionâi. Par informazions si pues clamâ il numar 0431/620281 o scrivi a sportel.furlan@bassefurlane.eu ❚
par cure de redazion


text:
Un grignel di forment tal desert01 di Zenâr 2005
Lu àn copât a tradiment il 1 di dicembar dal 1916, te sô tende tal desert, une bande di senussits, che a risintivin dai contrascj che a stavin insanganant l’Europe te prime vuere mondiâl. Cualchi an prime al veve scrit: Pense che tu âs di murî martar, cence nuie di nuie, distirât par tiere, crot, che no rivaran a ricognossiti, dut cuviert di sanc e di feridis, copât di muart violente e dolorose. Al veve di passâ di bot un secul, un secul di vueris innominabilis e di ribaltons ininmagjnabii, par che chest grignel di forment al viodes ricognossude de glesie in maniere uficiâl la sô santitât. Un sant di chel altri secul proclamât al inizi di chest. Epûr mai come cheste volte si trate di un sant atuâl, proponibil come spieli vuê plui di îr, une des figuris plui splendidis e providenziâls par chest inizi di milenari.
Il viscont Charles Eugène de Foucauld, nassût a Strasburc ai 15 di setembar dal 1858, di une famee de grande nobiltât francese, al à vût dut, ma al è stât segnât di dôs pierditis impuartantis. Al à pierdût adore i gjenitôrs e, sul viergisi de vite, la fede. Di li e je scomençade une esistence disordenade.e vueide. Al spindeve e al spandeve cu lis companiis plui sbaladis, al pont che la famee e à scugnût metilu sot pupîl. Jentrât te cariere militâr e mandât in Algjerie, la sô condote e fo cussì scandalose che lu oblearin a sielgi fra lassâ l’amante o l’esercit. Al preferì lassâ l’esercit. Stuf e ingomeât, al scomence a domandâsi se cheste e je une vite di fâ. Intant al torne in Afriche a esplorâ il Maroc, mertantsi la madae d’aur de Societât Gjeogragiche di Parigji. Al è in chest timp de sô vite, dal 1886, che Charles, judât dal abât Huvelin, si convertis in maniere radicâl: A pene ch’o ai crodût ch’al jere un Diu, o ai capît che no podevi vivi che par lui. Si trate di cjatâ la strade che Diu i domande par vivi la gnove stagjon. I semee che la robe fondamentâl e je di vivi l’umiltât e la puaretât di Crist a Nazaret, tune intimitât continue cun lui. E je la spiritualitât dal pierdisi, dal platâsi, dal sprofondâsi, dal lassâsi murî par Crist. Al jentre cui trapiscj, po al va in Sirie, e in Tiere sante, po si fâs ordenâ predi. Il so amôr pe int dal desert lu torne a puartâ in Afriche, in Maroc, tal desert dal Sahara. E a Tamarasset, di bessôl, tune tende che i servis di glesie, di cjase e di ambulatori, simpri vierte a ducj chei che a vuelin jentrâ, si cunsume l’ultime part, la plui feconde de sô vite. Contemplazion, assistence ai tuareg, esplorazion e descrizion de lôr vite e de lôr culture. Al è so il prin dizionari tuareg-francês. Cence nissune pice di proselitisim, in gratuitât assolude e radicâl, come un grignel di forment spierdût te inmensitât dal desert. Nol à lassât nissun scrit organic, dome cualchi sfueut di riflessions e preieris. La semence butade di frère Charles e tacarà a butâ agns e agns dopo de sô muart, tai Piçui fradis e tes Piçulis sûrs di Gjesù sparniçâts pal mont, cirint di meti la plui grande straordenarietât interiôr tal plui grant anonimât esteriôr.
L’atualitât di frère Charles e sta te gratuitât, tal disfâsi tal mont e al mont, tal eliminâ ogni aparince insidiose e sterpe par privilegjâ la sostance, tal rinunciâ a la concuiste de societât lassantsi concuistâ de societât, tal presentâ un cristianesim inclaudât e aparentementri impotent e no un cristianesim di assalt, rogant e aparentementri vincent. Un cristianesim minoritari come numar e fuarce, ma evangjelic e sostanziôs. Ma la novitât plui grande e je la maniere di frontâ il rapuart cun chês altris religjons, in particolâr i musulmans. Al veve provât cu lis baionetis dal esercit francês, tirantsi l’odio. Al à sielt il rapuart dal amôr e dal servizi. Forsit e je la strade plui juste e plui autâl.


text:
16 di Zenâr
Il 16 di Zenâr e je la 16° zornade dal Calendari Gregorian. A mancjin 349 zornadis pe fin dal an (350° se l'an al è bisest).
AcjadimentsModifiche
In FriûlModifiche
- 1753 - Al ven creât l'arcivescovât di Udin cal cjape dentri lis diocesis di Feltre, Belun, Cjâudistrie, Ceneda, Citâtgnove, Concuardie, Padue, Parenç, Pole, Trevîs, Verone e Vicenze.
Vie pal montModifiche
Nassûts vuêModifiche
- 1883 - Michele Gortani gjeloc di fame, naturalist, professôr universitari e politic furlan († 1966)
Muarts vuêModifiche
FiestisModifiche
In FriûlModifiche
Vie pal montModifiche
ReligjosisModifiche
- Sant Berart
- Sant Marcel


text:
#20 – La mê pôre
O ai une pôre, e je rivade une sere dal Bosc Neri, chel a pene fûr dal paîs di Lampac, dulà che o soi vignude a stâ za un an indaûr.
O vevi sielzude la ultime cjase dal paîs, pardabon un bon afâr. O ai domandât a la agjente imobiliâr se chel bosc che si viodeve insom dal prât daûr de cjase, cussì scûr, cussì cidin, al jere pericolôs. Ma figurìnsi! Anzit, une cjase cussì, “immersa nella natura”, e jere ideâl par me, e varès podût dâmi “una vita fuori dagli schemi”. Propit ce che o cirivi.
Mi soi trasferide a Lampac vie pal Istât. Une sere di Otubar o ai sintût un cisicâ, un businôr, un talpetâ… O ai cirût daûr de cjase fin che le ai cjatade: lungje un braç, nere e pelose, cun vôi grancj e sgrifis lincinadis. Si remenave come che e fos cjapade intun tramai. Cuant che mi à viodude si è tacade inte gjambe e a chel pont o ai scugnût puartâle in cjase cun me, par cirî alc par parâle vie. Ma jê, a pene che o ai metût pît dentri de cusine, e je scjampade e si è platade sul solâr!
Tal imprin o speravi che e les vie di bessole, o lassavi la puarte vierte ancje vie pe gnot, ma il dì dopo o sintivi a vuicâ, a ciulâ e o savevi che e jere ancjemò li.
O pensavi simpri a jê. Parcè jerie rivade propit li di me? Ce volevie? O ai capît ce specie di pôre che e jere: la pôre di no jessi adeguade. E o ai tacât a sintî lis sôs sgrifis ancje cuant che no jeri a cjase. Il so ciulâ mi businave tes orelis cuant che o fasevi cualchi falope.
Un dì o ai dit a mieze bocje che o volevi lâ vie di li: mi à sgrifade ducj i braçs e mi à fate inçopedâ.
Un gno amì al à viodudis lis sgrifadis e al à dit che le varès parade vie lui. E pûr ancje une bestie cu lis sgrifis si rive a cjareçâle, e cuant che o jeri avilide no jerie vignude dongje come par consolâmi? O ai parât vie l’amì e i ai dit che al leve dut ben e che no mi coventave nuie.
di ***
#1***


text:
diumenge, de març 01, 2009
Cence titul
prin di març, e al è il prin post dal 2009... no sai dulà vevi let che un utent si romp i coions di scrivi su Wikipedia dopo 3-4 agns. soi plui o mancul lì ancje cul blog. il fat è che ancje cumò o stoi scrivint parcè che studiâ no ai voie, zuiâ a alc, neancje, par cui pluitost che butâmi sul liet ai dit, scrivin alc... îr mi si à ancje disfat la bici, bon disfate no ma no mi jentrave plui la marce di mieç devant, par cui o il rapuart al jere masse lisêr o masse dûr... però aromai voi su avonde, o ancje fat cualchi partidute di balon, mai stât in forme cussì crodi... pecjât che no ai voia di studiâ, no a je ma je pocje... cence contâ che al è l'incubo riforme-- DM270.... la ultime riforme de universitât, che ca e tache dal an che ven, cuindi no o sin i ultins a becasile in cûl... disi cussì parcè a samee jessi miôr, mancul esams, (12 vs 17) , di cui ben 6 a sielte (cumò a son 3......... e no disi altri)... dome che se tu vuelis passâ al gnûf ordinament, tu âs di pierdi un an, però se chest ti fâs sparagnâ un an dopo? stâ cul vecjo e cognossût o lâ cul gnûf, this is the problem.... e nol è facil. cun di plui il casin pal fat che o ai fat domande pal erasmus, e se voi là, o piardi lezions che no fasaran plui par vie dal cambiament di ordinament, ma sinceramentri soi orientât a sbatimi, voi in erasmus, mi divertissi, lassi un pôc chist paîs dal cazzo e cuant che torni viodarin no podin migo rompimi i coions ancje pes riformis. prime o dopo mi laurerai e al mancul o varai fat une esperience che e fâs curriculum...... po a son 5 agns che tabai di lâ al erasmus se cumò no voi mi cjapin pal cûl ducj ... e sul seri mi covente un change, la citât mi à rot lis balis, il paîs ancje, I need a change, e no soi neancje in USA dulà che al è Obama. Ah o ai fat domande pe Spagne, no sai parcè ma la Spagne mi ispire massse, mi samee di viodi l'Italie fate miôr, e po a la fin in cheste facoltât praticamenti o tu vâs in Spagne o tu vâs in Turchie. e il turc no mi interesse (par caritât biel puest sigûr, ma scjars fin pratic)... starin a viodi... tant nol è migo dit che mi cjoledin, ancje se la medie e je alte (27/1=27 :D)..... post lunc a la fin, la voie a ven scrivint....
Etichetis: futûr, personâl, universitât
Subscriure's a: Missatges (Atom)


text:
09 maggio 2007
Zornade de Europe
Vuê la Europe e ricuarde la declarazion Schuman dal 1950. Dal 1985 cheste zornade e je deventade la Zornade de Europe e duncje e je une fieste par ducj i stâts europeans.
Te foto us ai metût la cjartute des lenghis locâls che si fevelin in dut il continent: altris informazions lis cjatais sul sît di Eurominority.
Te foto us ai metût la cjartute des lenghis locâls che si fevelin in dut il continent: altris informazions lis cjatais sul sît di Eurominority.
Nessun commento:
Iscriviti a: Commenti sul post (Atom)


text:
Inte scuare di Diu01 di Zenâr 2006
E dîs la bibie che dutis lis robis a àn dôs musis. Cussì un che nus viôt a jentrâ tal ospedâl une dì sì e une dì no par travasâ il sanc, al po pensâ: Ce furtunâts che a puedin lâ a bevi a une fontane che ur salve la vite. E un altri al po coregilu: Po no! No viodistu, puars, ch’a son in liste pe coriere che ju mene vie!. E, a dî la veretât, and è resons tant di une bande che di chê altre. La dialisi nus permet di tirâ indenant, ma la cronicitât dal mâl nus mene vie. In pôc timp la coriere e je passade trê voltis. L’ultime soste e je stade la plui dolorose, parcè che nus à menât vie un zovin, Giacomo.
Lu vevi saludât come ogni volte tal lunis, a la fin de dialisi e, stant che un gno amì si lamentave des sôs duliis, i ài dit: No sta fâ chê vite! Cjale Giacomo ce serenitât ch’al à e ce esempli che nus dà. Po i ai fat: Mandi, Giacomo!. E lui: Ciao, Bellina!. Cui pensave che al veve ancjemò une zornade di vite?
In efiets i siei malans a jerin tancj, a cressevin a dismisure e a vignivin di lontan. Chest zovin inemorât de vite, passionât di sport e dut ce che di biel tu puedis cjatâ su la flôr de zoventût, colone de scuare di balon dal Bearzi, al à scomençât il so salvari a 16 agns, cuntun malôr a la fin di une partide, e la dialisi. Dal 1984 un salustri: un trapant di rognons i torne a fâ lusî il soreli. Ma cinc agns dopo si cjate come prime e piês di prime, cu lis complicazions. La prime e plui brute chê di scugnî doprâ lis croçulis. Al rivave par prin cu la sô machigne simpri in ordin, cul gjornâl sot il braç, lunc e sec come un pinel, cui vôi serens ancje se velâts di malincunie e cun tun ridi misurât. Mai un lament, mai une malegracie, mai une ribelion. Ancje cuant che la dialisi e deventave une torture. Nus voleve ben e nô i volevin ben, cirint di spartî insieme la nestre esperience e di dâsi une man cul calôr de solidarietât e dal afiet. La fin e je rivade improvise miercus di sere. Lu àn metût sot sabide stade. Chei che lu àn viodût tal ultim sium, a son restâts impressionâts de sô serenitât. Come un ch’al tire vie de schene une crôs puartade masse a lunc e masse cjalciade, ch’al tire flât.
La prime zornade cence Giacomo o jerin sconsortâts e no rivavin a dâsi pâs, ancje se pocjis voltis la muart e je stade une liberazion meretorie come in chest câs. Ognun al cloceve i siei pinsîrs. A un cet pont, un al dîs: O sint Giacomo ch’al è cun nô, atôr pe stanze. Dopo un’eternitât, un altri al dîs: Chest al è un câs di scrivi: Santo subito!. E di gnûf cidins, a pensâ a un che nol è plui cun nô, ch’al è stât tant cun nô e che nol è lât dal dut.
In chescj dîs che nus preparin a la Sense, la liturgjie nus fâs lei lis peraulis di Gjesù: Il vuestri cûr al è sglonf di aviliment. Ma jo us dîs la veretât: Al è miei par vualtris che jo o partissi (Zn 16, 6-7). Mi plasarès che i gjenitôrs e i fradis e i tancj amîs di Giacomo a rivassin a lei cu la lûs de fede chest so slontanâsi di un mont di dolôr par un mont di libertât e di contentece, come une vacance eterne. E cui lu meretial plui di lui, ch’al à tribulât 28 agns su 44?
Il Signôr, cul so mût misteriôs di volênus ben, al à lavorât a la perfezion chest so fî e lu à spurgât a lunc tal fôr de passion, par fâlu deventâ un diamant perfet e sflandorôs. Une ponte di diamant inte scuare dai agnui e dai sants. Mandi, campion!


text:
“Un an ecezionâl, di grande vore par tirâ di gnûf dret il tamon dal Ent Friûl pal Mont e par une sô riorganizazion funzionâl”. Cussì al sintetize Giorgio Santuz chest prin an de sô presidence.
Cualis sono stadis lis cuestions plui delicadis?
“O vin tacât cu la riorganizazion dal rapuart president e diretôr, ripuartant la centralitât de responsabilitât sul legâl rapresentant dal ent, che al è propit il president.
Cemût si sêso mots?
“O vin lavorât su 3 cuestions principâls: garantî la ativitât normâl dal ent cun cunvignis e incuintris ator pal mont par jessi dongje ai furlans migrâts; risolvi i problemis di nature finanziarie e la stesure dal gnûf statût”.
Cemût vêso risolts i problemis di belanç?
Prin di dut cuntune revision capilâr dai tescj contabii e un control di dute la gjestion: di chest grant lavôr o scuen ringraziâ di cûr i dotôrs Pezzetta e Picco che ogni 15 dîs a vegnin in sede e cence domandâ nuie e in maniere dal dut vontarie a àn viert ducj i libris dal belanç, analizant dute la situazion des jentradis e des jessudis. A chest si zontave une seconde cuestion di nature legâl: o vin rivât a sierâ a nestri favôr un contenziôs cu la regjon a proposit dai fonts pal program pal rientri in patrie dai fîs dai migrants argjentins. Ancje chi, o vin gjoldût dal jutori gratuit dal studi legâl di Giorgio Damiani di Udin. Dopo dal ricors, il conseîr regjonâl Giorgio Baiutti al à presentât un emendament ae leç finanziarie regjonâl e cussì o vin rivât adore a puartâsi fûr di cheste situazion che e riscjave di fânus sierâ: se no vessin vude reson o varessin vût di tornâ passe 300.000 mil euros”.
E intant al è rivât ancje il gnûf diretôr…
“Stant la situazion pardabon delicade, o vin sospindût par doi trê mês la ativitât dal consei di aministrazion, propit par stâ daûr a dutis chestis problematichis che o vevin di risolvi. Prime de sospension però o vin nomenât un grup che al veve il compit di esaminâ ducj i curricula che nus son rivâts e o vin nomenât il gnûf diretôr che al è Fabrizio Cigolot, une cariere te aministrazion publiche e grande esperience, che lu à puartât a vê la unanimitât pe sô incarghe”.
Ce nus disial de tierce azion: la riscriture dal statût?
“O vin nomenât un esecutîf che al à une rapresentance sedi teritoriâl des trê provinciis furlanis sedi istituzionâl fat di cinc personis: il president dal ent, un rapresentant de zone di Pordenon (Pietro Antonio Varutti, che al è ancje vicepresident vicjari), un rapresentant di Gurize (Antonio Devetag, gnûf assessôrs ae culture dal comun di Gurize), il president de provincie di Udin e il diretôr gjenerâl de fondazion Crup (i doi ents che plui a sostegnin il nestri ent). Cun di plui il diretôr al sa che ogni 15 dîs al à di riferî ancje a chest esecutîf. Magari cussì no il vecjo consei di aministrazion al à protestât, ma dute cheste riorganizazion e covente par garantî al ent plui control sedi des spesis sedi des ativitâts par evitâ gnûf problemis. Nol è pussibil gjestî e risolvi lis situazions cuotidianis clamant ogni volte tante int: o vin dade prioritât ae operativitât, ma tal rispiet dai orghins: o vin creât un gnûf unic consei di 30 elements al à di riunîsi almancul 3 voltis par an. Jo ju clamarai almancul 7 o 8 voltis, cussì a saran simpri informâts de ativitât e a podaran indicânus la strategjie dal ent”.
Cuale ise?
“O vin di rispietâ il passât, ma cumò e je ore di consegnâlu ae memorie storiche. Il gno interès cumò al è cui dissendents dai prins emigrants furlans: mi è capitât di cognossi zovins che a àn vût sucès e fate strade. O vin di rivâ a coinvolzi chestis risorsis umanis inestimabilis, che se ancje a son nassûts tal forest e magari a fevelin par inglês o une altre lenghe, a continuin a fevelâ par furlan, dimostrant che no je contradizion tal volê mantignî la identitât dal nestri popul: duncje vondê cu lis polemichis che a disin che il furlan nol è un valôr, anzit. Mantignìn la nestre lenghe e probabilmentri o impararìn cun plui facilitât ancje chês altris che nus fasaran zirâ il mont. O vin di vinci la sfide de globalizazion, stant atents al pericul de “monoculture inglese” e cu lis gnovis tecnologjiis si podarâ meti in pîts un lûc di incuintri pai furlans de diaspore massime i plui zovins: chest al è il teme dal incuintri di Pontebe di chest an. Se no rivìn a jessi un puint tra lis gjenerazions dai furlans partîts de Patrie e dai zovins nassûts tal forest, il nestri ent nol à reson di esisti e al è miôr sierâlu”!
Puedial dânus cualchi altre anticipazion?
“Fevelant simpri de fieste anuâl e di chest colegament gjenerazionâl che al à di cjalâ al doman, us pues dî che e je mê intenzion meti in pîts l’incuintri anuâl pal 2008 li che o fasarìn fevelâ dome i zovins fîs di migrants furlans e i presidents dai gnûfs fogolârs furlans che a son nassûts propit ta chescj ultins mês”.
Îr valîs di carton, vuê valîs eletronicheChristian Romanini
“Un an ecezionâl, di grande vore par tirâ di gnûf dret il tamon dal Ent Friûl pal Mont e par une sô riorganizazion funzionâl”. Cussì al sintetize Giorgio Santuz chest prin an de sô presidence.


text:
Aquilee
Home Trois Troi Furlan Prime tape Aquilee
Aquileia - Aiello
Ae citât di Aquilee cun cuasi vincjedoi secui di storie al è facil ricognossi tantis vitis e une molteplicitât di vicendis sucedudis intai timps. E je stade par secui il massim centri politic, aministratîf, religjôs, economic e artistic di dutis lis tieris tra l'Adriatic e lis Alps e di dutis lis ints dulintor.
Aquilee e je duncje ocasion e strument par capî une civiltât, une culture dal dut particolâr. Si sint i antîcs precedents culturâi (venits o celtis) ma si scuvierç la funzion vude de culture romane e duncje di tantis altris imissions (gjermanichis, slavis).
La linie che e racuei in unitâts dutis chestis fuarcis e je stade rapresentade dal patriarcjât di Aquilee. Il patriarcjât intal passât al è stât une istituzion, vuê e continue a jessi un mût di jessi e di vivi cun segns palês in tantis regjons, de Stirie ae Lombardie, de Istrie al Tirôl.
Steme comunâl
di Aquilee
Aquileia - Aiello
Steme comunâl
di Aquilee
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


text:
Sterline britaniche
Le Sterline britaniche cognossude ancje cul nom lire sterline, in lenghe inglese pound sterling, e je la monede doprade tal Ream Unît. Il sô codiç ISO 4217 è GBP.
Il nom "sterline" al ven de espresion "pound of sterling silver" che indicave le cuantitât di une libre di arint pûr che al jere leât il sô valôr. In inglês, le peraule "sterling" no ven scuasit mai doprade, le monede je pui cognossude cul nom "pound" (lire, libre). Par talian invezît si dopre la peraule "sterline" o ancje la peraule inglese "pound", no ven mai doprât la peraule "lire" par evitâ confusions cun la lire taliane.
Il simbul doperât par la sterline al è £ , derivât da L corsive dal latin "Libra". Cuant che la peraule "pound" al a significât di pês, si dopre l'abreviazion "lb".
Leams esternis[cambie | modifiche il codiç]
- (inglês) (todesc) Biliet de sterline britaniche
- (inglês) (todesc) Sterline britaniche (Scozie)
- (inglês) (todesc) Sterline britaniche (Irlande dal Nord)


text:
Ancje chest an nol mancjarà di jemplâ la Glesie Mari di Aquilee il cjant dai Sants Ermacure e Fortunât, patrons dal Friûl, pe messe che Glesie Furlane (www.facebook.com/glesiefurlane), la associazion di predis e laics, e celebre ogni an par furlan. L’apontament al è pai 19 di Lui aes 6 sore sere. Tignît di voli ancje il nestri sît (www.lapatriedalfriul.org) e la nestre pagjine Facebook li che o comunicarìn i particolârs (i vescui invezit le varan celebrade ai 12 di Lui a buinore).
Partecipâ ogni an a Aquilee nol è dome un impuartant apontament liturgjic, ma al è vignî a zontâ un “got di vueli” ae lum de nestre identitât.
Se plui voltis si à fevelât di un imni nazionâl furlan che inmò al mancje, no puedin lassâ indiferentis lis peraulis dal Cjant dai Sants Ermacure e Fortunât, che intun passaç al dîs “Chi l’om furlan e chel da la Slovenie, e il todesc a cirin amicizie e, tant diviers, a cjatin une patrie, che e à tai martars dute la sô fuarce…”. Un messaç di pâs e fradilance che tal Continent Vieri al viôt il Friûl tant che il cûr di chê Europe dai popui che o bramìn, ma che magari cussì no e reste inmò un sium di realizâ ad implen. Vie pe messe e di fat a son previodudis ancje lis leturis par sloven e todesc.
Christian Romanini
✽ ✽ ✽
IL CJANT DAI SANTS
ERMACURE E FORTUNÂT
Sù, faiti dongje, int di Sant Ermacure,
al to pastor e a Fortunât rivolziti,
ai testemonis, che tu sâs in glorie,
parcè che pe lôr fede a àn dât la vite.
Achì passarin, come vint in furie,
popui ruviei di brame e di tristerie,
ma tu âs viodût te dì de gran’ miserie,
il segno che il Signôr no ti bandone.
Gjolt, Aquilee, Diu ti da la glorie,
che, fruçonâts i mûrs de tô supierbie,
cence des armis cjantis tu vitorie
pai tiei nemîs clamâts a jessi fradis!
Chi l’om furlan e chel da la Slovenie
e il todesc a cirin amicizie
e, tant diviers, a cjatin une patrie,
che e à tai martars dute la sô fuarce.
Chi la semence de Furlane Glesie,
di Redenzion e puartave lis primiziis
e tal martiri si viestì di glorie,
sfidant a muart la prepotence umane.
Laudât Idiu, Trinitât santissime,
Pari, cul Fi, a pâr cul unic Spiritu,
che al sielç i debui, cun dissen di gracie,
par palesâ tal mont la sô potence. Amen.
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Feminis furlanis fuartis / Il viaç inte memorie de economie di un popul inte ricercje di Angela Zolli | Cjadree, une storie in divignî a Manzan | Il profîlErika Adami
Dal passât industriâl dal Friûl a rivin esemplis positîfs di coraç, determinazion, voie di metisi in zûc e di sperimentâ. A son chescj par Angela Zolli, antropolighe economiche furlane cuntune impuartante esperience e cognossince dai distrets industriâi locâi, i plui grancj insegnaments che furlanis e furlans di vuê a puedin fâ bogns. «Dongje di nons […] lei di plui +


text:
Al è un program doprât pe prevision de temperadure minime de gnot. Cun chest program si po’ seguî ore par ore l’andament de temperadure, in mût di podê meti in vore subite tecnichis di difese ative. Angela al è un progjet disvilupât jenfri al Osmer.
Al è un servizi di irigazion pai agricultôrs dal Friûl – Vignesie Julie. Bidrico al po’ stimâ le umiditât dal teren e previodi il moment just par bagnâ. Al è un progjet disvilupat di Osmer e Universitât di Udin. Il servizi al è atîf in tai mes di Jugn, Lui e Avost.


text:
24 aprile 2007
L'editoriâl di Pre Toni
Us met achì l'editoriâl di Pre Toni Beline (11.02.1941-23.04.2007), publicât sul numar di Avrîl da "La Patrie dal Friûl", jessude cualchi zornade indaûr.
Autonomie e marcjât
Comprâ e vendi par furlan
Semplificant il pinsîr di Marx, “la economie e spieghe la storie”. Ancje se lis sôs teoriis no àn puartade cui sa ce furtune a di chei che lis àn metudis in vore o imponudis cu lis buinis o cu lis tristis e la storie e dimostre ogni dì di plui lis tragjediis e i dams di une dutrine o teorie fate passâ par veretât assolude, no podìn no concuardâ che “cence economie no si spieghe la storie”. E nancje no si le fâs. Parcè che l’om, fra lis sôs tantis cualitâts e potenzialitâts e catalogazions, al è ancje un animal oeconomicum.
Che i bêçs a coventin lu provin soredut chei che no 'nd àn e a scuegni fâ salts disperâts par tirâ fûr par se e pai lôr fîs il pan di ogni dì. Lu prove la nestre storie di int che la miserie, la puaretât, la fan le à tant provade che le à somatizade. Di fat o vin simpri pôre di murî di fan e o spindìn e o spandìn par cjoli ancje ce che no nus covente, par ingrumâ fin che 'nt sta, par meti vie come se e ves di inviâsi la tierce vuere mondiâl o e fos par rivâ la fin dal mont. Un popul che al à simpri stentât a fâ cuadrâ i conts, che al à fat vitis martaris par cumbinâ il gustâ cu la cene, che al à lassât il sanc su dutis lis armadutis dal mont par podê puartâsi fûr la bocjade e sigurâ a la famee une cuarte di sotet.
Chest mont furlan, sotan in politiche e in economie, al à tant fat di massarie e di manoâl che al à la convinzion, o cualchidun al cîr di convincilu, che nol è fat par comandâ ma dome par ubidî, che nol à il don de managerialitât, ma dome la cualifiche de pale e dal picon. Di li un sens di frustrazion, di suturnitât, di pocje sgrimie, di rassegnazion.
Però alc al è capitât ancje chi di nô. In ritart, jessint une regjon confinade, o in maniere parziâl e inadeguade, jessint une tiere bandonade dai politics e sfurnide di une classe dirigjent degne di chest non. Cence santui, tignint dûr, lavorant fieste e disdevore, doprant il propi inzegn e chês cualitâts individuâls cussì marcadis, ma che a stentin a deventâ un fat e un ben sociâl e coletîf, zontant ancje lis palanchis meretadis di une disgracie no meretade come il taramot, sta di fat che il Friûl al à savût riscatâsi, cjatâ une sô strade particolâr, une sô muse, un stîl di lavorâ e di produsi che al à cjatât udience, rispiet, atestazion positive no dome in Italie, ma in Europe e tal mont. In chel mont che i nestris vons a levin disperâts, i lôr nevôts a van a cjâf alt, cun professionalitât e dignitât. No van dome a cirî, ma ancje e soredut a puartâ, parcè che, pe prime volte inte storie, il furlan si è cjatât tal grant marcjât dal mont a puartâ e tratâ e no dome a puartâ ator casselis o adiriture a jessi metût sul banc, in vendite.
Une des condizions essenziâls pal marcjât mondiâl di vuê, dongje de cualitât dal prodot, e je la promozion dal prodot stes, la sô presentazion, parcè che o vivìn in timps che il mût di presentâ un prodot al vâl, in tiermins di marcjât e di investiment, di bot come il prodot stes. Cu la agravant che tantis voltis si riscje di privilegjâ la scjatule e i flocuts sul pôc o nuie che al è dentri. Però bisugne tignî cont di cheste impuartance fondamentâl dal marketing. E chi al ven fûr, dret, logjic, inderogabil, il discors de promozion di un prodot furlan, cualunche prodot, dal plui piçul al plui grant, par furlan. Se o sin rivâts a jessi protagoniscj, se o vin tante biele robe di mostrâ, parcè no vino di vê il coragjo e il sintiment di mostrâsi cu la nestre muse, di fâ de promozion te nestre lenghe un alc in plui? Il câs dal tocai furlan, che si ostinisi a clamâlu “italiano” impen di “furlan”, al è un dai plui scandalôs e imperdonabii. Tra l’altri, cu la globalizazion di vuê che e riscje di vualivâ ducj, si cîr di meti un sigjil di protezion a garanzie di produzion locâl. Lu fasin ducj, par cualunche marcanzie, ancje pal argjel, e al rint. Parcè no vino di fâlu nô? E je une biele ocasion pal mont imprenditoriâl di integrâ e consolidâ, cu la finance, il teme vitâl de autonomie. Un popul al pues vê un avignî dome se la economie e la culture si dan une man une cun chê altre. Comprâ e vendi par furlan e pues deventâ la grande ocasion di riscat e di promozion di un popul che, te storie, al à scugnût rassegnâsi a fâ une part ingloriose: lassâsi comprâ e vendisi al prin che al capitave. Al è rivât il moment di gambiâ solfe e o vin dutis lis brisculis par vinci la partide. Parcè che o sin cressûts, o vin cuistade stime di nô, o vin mostrât e o continuìn a dimostrâ che o sin un popul valit, di int che no à pôre de modernitât e nancje de concurince, parcè che e à lis cualitâts inteletuâls e professionâls par imponisi. Fintore la lote autonomiste no à cjapât pît parcè che e vignive puartade indenant soredut tal cjamp culturâl e di int inteletualmentri preparade, ma che no veve nissune esperience e sensibilitât pal mont dal lavôr e de produzion. E tancj a àn confondude la culture furlane cu la puisie o la vilote par furlan. Nuie di plui sbalât e periculôs. La culture furlane, come ogni vere culture, e je omnicomprensive. E la economie e je une des colonis puartantis di un Friûl riscatât e protagonist. Se un prodot al è fat chi, cul materiâl di chi e cu la int di chi e cul mistîr di chi, parcè no vino di vê la furbetât di clamâlu ancje cu la nestre lenghe? Jo no scomet mai, ma o sarès disponût a scometi che une promozion par furlan e je un bon investiment. Parcè che la peraule “Friûl” e vâl ancjemò.
Antoni Beline
Autonomie e marcjât
Comprâ e vendi par furlan
Semplificant il pinsîr di Marx, “la economie e spieghe la storie”. Ancje se lis sôs teoriis no àn puartade cui sa ce furtune a di chei che lis àn metudis in vore o imponudis cu lis buinis o cu lis tristis e la storie e dimostre ogni dì di plui lis tragjediis e i dams di une dutrine o teorie fate passâ par veretât assolude, no podìn no concuardâ che “cence economie no si spieghe la storie”. E nancje no si le fâs. Parcè che l’om, fra lis sôs tantis cualitâts e potenzialitâts e catalogazions, al è ancje un animal oeconomicum.
Che i bêçs a coventin lu provin soredut chei che no 'nd àn e a scuegni fâ salts disperâts par tirâ fûr par se e pai lôr fîs il pan di ogni dì. Lu prove la nestre storie di int che la miserie, la puaretât, la fan le à tant provade che le à somatizade. Di fat o vin simpri pôre di murî di fan e o spindìn e o spandìn par cjoli ancje ce che no nus covente, par ingrumâ fin che 'nt sta, par meti vie come se e ves di inviâsi la tierce vuere mondiâl o e fos par rivâ la fin dal mont. Un popul che al à simpri stentât a fâ cuadrâ i conts, che al à fat vitis martaris par cumbinâ il gustâ cu la cene, che al à lassât il sanc su dutis lis armadutis dal mont par podê puartâsi fûr la bocjade e sigurâ a la famee une cuarte di sotet.
Chest mont furlan, sotan in politiche e in economie, al à tant fat di massarie e di manoâl che al à la convinzion, o cualchidun al cîr di convincilu, che nol è fat par comandâ ma dome par ubidî, che nol à il don de managerialitât, ma dome la cualifiche de pale e dal picon. Di li un sens di frustrazion, di suturnitât, di pocje sgrimie, di rassegnazion.
Però alc al è capitât ancje chi di nô. In ritart, jessint une regjon confinade, o in maniere parziâl e inadeguade, jessint une tiere bandonade dai politics e sfurnide di une classe dirigjent degne di chest non. Cence santui, tignint dûr, lavorant fieste e disdevore, doprant il propi inzegn e chês cualitâts individuâls cussì marcadis, ma che a stentin a deventâ un fat e un ben sociâl e coletîf, zontant ancje lis palanchis meretadis di une disgracie no meretade come il taramot, sta di fat che il Friûl al à savût riscatâsi, cjatâ une sô strade particolâr, une sô muse, un stîl di lavorâ e di produsi che al à cjatât udience, rispiet, atestazion positive no dome in Italie, ma in Europe e tal mont. In chel mont che i nestris vons a levin disperâts, i lôr nevôts a van a cjâf alt, cun professionalitât e dignitât. No van dome a cirî, ma ancje e soredut a puartâ, parcè che, pe prime volte inte storie, il furlan si è cjatât tal grant marcjât dal mont a puartâ e tratâ e no dome a puartâ ator casselis o adiriture a jessi metût sul banc, in vendite.
Une des condizions essenziâls pal marcjât mondiâl di vuê, dongje de cualitât dal prodot, e je la promozion dal prodot stes, la sô presentazion, parcè che o vivìn in timps che il mût di presentâ un prodot al vâl, in tiermins di marcjât e di investiment, di bot come il prodot stes. Cu la agravant che tantis voltis si riscje di privilegjâ la scjatule e i flocuts sul pôc o nuie che al è dentri. Però bisugne tignî cont di cheste impuartance fondamentâl dal marketing. E chi al ven fûr, dret, logjic, inderogabil, il discors de promozion di un prodot furlan, cualunche prodot, dal plui piçul al plui grant, par furlan. Se o sin rivâts a jessi protagoniscj, se o vin tante biele robe di mostrâ, parcè no vino di vê il coragjo e il sintiment di mostrâsi cu la nestre muse, di fâ de promozion te nestre lenghe un alc in plui? Il câs dal tocai furlan, che si ostinisi a clamâlu “italiano” impen di “furlan”, al è un dai plui scandalôs e imperdonabii. Tra l’altri, cu la globalizazion di vuê che e riscje di vualivâ ducj, si cîr di meti un sigjil di protezion a garanzie di produzion locâl. Lu fasin ducj, par cualunche marcanzie, ancje pal argjel, e al rint. Parcè no vino di fâlu nô? E je une biele ocasion pal mont imprenditoriâl di integrâ e consolidâ, cu la finance, il teme vitâl de autonomie. Un popul al pues vê un avignî dome se la economie e la culture si dan une man une cun chê altre. Comprâ e vendi par furlan e pues deventâ la grande ocasion di riscat e di promozion di un popul che, te storie, al à scugnût rassegnâsi a fâ une part ingloriose: lassâsi comprâ e vendisi al prin che al capitave. Al è rivât il moment di gambiâ solfe e o vin dutis lis brisculis par vinci la partide. Parcè che o sin cressûts, o vin cuistade stime di nô, o vin mostrât e o continuìn a dimostrâ che o sin un popul valit, di int che no à pôre de modernitât e nancje de concurince, parcè che e à lis cualitâts inteletuâls e professionâls par imponisi. Fintore la lote autonomiste no à cjapât pît parcè che e vignive puartade indenant soredut tal cjamp culturâl e di int inteletualmentri preparade, ma che no veve nissune esperience e sensibilitât pal mont dal lavôr e de produzion. E tancj a àn confondude la culture furlane cu la puisie o la vilote par furlan. Nuie di plui sbalât e periculôs. La culture furlane, come ogni vere culture, e je omnicomprensive. E la economie e je une des colonis puartantis di un Friûl riscatât e protagonist. Se un prodot al è fat chi, cul materiâl di chi e cu la int di chi e cul mistîr di chi, parcè no vino di vê la furbetât di clamâlu ancje cu la nestre lenghe? Jo no scomet mai, ma o sarès disponût a scometi che une promozion par furlan e je un bon investiment. Parcè che la peraule “Friûl” e vâl ancjemò.
Antoni Beline
Nessun commento:
Iscriviti a: Commenti sul post (Atom)


text:
La rubriche storiche e continue ma cuntune variazion: cemût saressie stade la storie dal Friûl se no fos lade come che invezit e je lade te realtât? Noaltris o provìn a rispuindi cussì…
***
Cemût che e je lade
L’orloi al à a pene batût i nûf colps di cjampane di une cjalde sere di Mai. L’Orcolat si è dismot cun dute la sô rabie, sdrumant par tiere disevot mil cjasis, e lassant sot dai lôr rudinaçs cuasi mil muarts. Di cuarantecinc comuns a restin dome maseriis e cualchi sbrendul di parêt. Glemone, Vençon, Buie, Forgjarie, Osôf cun altris cuarantecinc comuns, no esistin plui. Cent mil furlans a son sfolâts, dopo vê pierdût dut ce che intune vite, dispès di sacrifici e di emigrazion in lasimpon, a vevin metût insiemi. Il rest nus al conte la storie: ancje se lis scossis a son un continui bruntulament sot dai pîts, cualchi volte rabiôs, altris plui cidin ma simpri paurôs fin ae tremende sclopetade di Setembar, i furlans a tachin daurman a dâsi da fâ. Come simpri inte lôr storie, no si rindin ae evidence. A fasin grup cuintri dal Mâl, dimostrant une volte di plui di jessi Popul. “A fasin di bessôi”, no spietin jutoris e nancje contribûts par cjapà sù pale e picon e cirî di dâ un contribût, magari platant lis lagrimis sot dal polvaron e dal patùs, là che a continuin a cirî i lôr muarts. E il periodi de ricostruzion al devente cussì une epopee popolâr. Là che i protagoniscj a son pardabon ducj: des maris che a preparin pignatons di pastesute par dute la tendopoli, ai muredôrs des impresis che di subit si metin in moviment, ai plui zovins che si rindin disponibii par fâ servizi di ordin, par distribuî tai magazens dut ce che al pues tornâ util tai dîs de emergjence. Ce che tu sâs fâ, tu puedis fâlu a pro di chei altris. Il risultât al è sot dai voi dal mont. Il Friûl al devente un model di imitâ; e nas la protezion civîl. Tal zîr di cualchi an, dut al è metût a puest. E il sîs di Mai dal 1976 al devente une date simboliche, une division de Storie e dal Timp dal om: prime e dopo dal taramot, pai furlans al è un Anno Domini dolorôs e sintût. Ma tal ben, ancje il mâl. Alc di impuartant si è pierdût cui refudons. I paîs si son disvuedâts. La lôr anime si è distudade. La globalizazion e à cjapât simpri plui pît. Cjasis gnovis, dutis compagnis tal colôr, tal progjet e ancje te brutece, a son vignudis sù des lidrîs dai borcs antîcs. Il timp al à tacât a cori svelt. La civiltât contadine si è sfruçonade dulinvie, cui siei valôrs, profums, rituâi. E, come che al diseve Bartolini, i fruts a àn sostituît il snacai cu la patatine Pai.
***
Cemût che e podeve lâ
Ae fin dal Istât, prime di tornâ a cjapâ sù il sac di vore, si sa, si fâs un tic di puliziis. Si met a puest la scrivanie, une spolvarade aes scansiis, i libris metûts in ordin. E si bute ancje vie cualchi cjarte di masse. E mi cole pes mans, pleade da pît di un scansel, la cuviertine dal “Messaggero Veneto” cu la date dai siet di Mai dal 1976. In grant, a plene pagjine, il titulon: “Une scjassade pardut il Friûl. Tante pôre ma nissune conseguence, ni pe int ni pes cjasis”. Insome, l’Orcolat si è dismovût ma dome par zirâsi un pôc su chel altri flanc e tornâ a durmì. E sot, il rindicont dal inviât speciâl in ricognizion: “Cjapât il tren te stazion di Udin, o soi rivât sù fin a Glemone. Fûr dai fignestrins, senis di vite cuotidiane tal plen de sô normalitât. Dal sigûr, i furlans no si fasin spaventâ par cussì pôc. La scosse no ju à tignûts lontans des lôr ativitâts. I fruts a jentrin puntuâi a scuele. La vie Bini e ufrìs un spetacul di parêts medievâls pituradis cui frescs antîcs fin ae biele façade dal Domo, cul grant Sant Cristoful che al somee gjoldi de biele matinade di soreli. Dal alt de Place dal fier, sot dal cjistiel, il Friûl mi salude in dut il so splendôr: cjalant viers la marine, si rive a smicjâ ben intune grampe la tor di Dartigne, a man çampe, e su la drete la roste di mieze mont, là che i biei borcs antîcs di là da la Aghe a cuchin dai curtîi des cjasis di piere, di Braulins a Forgjarie. Cuasi tal mieç de plane, il Fuart di Osôf e, plui indaûr, insom, la mont di Muris. E culì sot, rimpinadis vie pe strade che e puarte tal çuc dal paîs, lis cjasis antighis dai Glemonàs, tiradis sù cu la piere dal Tiliment, une tacade di chê altre, almancul di un miâr di agns incà. Dut come simpri. Di secui. Al somee che il timp, di chestis bandis, al vedi pierdût il pedâl dal aceleradôr. E nol sarà dal sigûr une scossute di taramot a fâi cambiâ la ande”. Trentesiet agns. O pensi a cemût che il nestri Friûl al varès podût cambiâ se chê scjassade e fos stade fuartone. Distrutive. Tancj amiis e parincj a saressin restâts sot des maseriis, e invezit cun lôr si cjatìn ogni dì pal cafè a buinore, o pal taiut prime di gustâ. Chê e sarès stade la prime, plui grande disgracie. Ma dut chest mont che ancjemò al resist ator ator, nol sarès plui: mi pâr za di viodi une perifarie comerciâl e industriâl enorme, scombussulade di lusôrs artificiâi e di rumôrs, di Udin fin cuasi a Vençon, al puest dai prâts e des stalis; centris comerciâi grandonons come che ju àn vie par Milan, al puest des piçulis buteghis di paîs, là che tu cjatis dut ce che ti covente e in plui tu puedis fevelâ cu la int; e i nestris piçui borcs, ingolfâts di ciment, magari piturâts ducj di ros, di rose e di blu par fâ fente di dismenteâ la malinconie di ce che si à pierdût. Ducj compagns e ducj orents. E soredut, svuedâts de lôr int. Un desert, un palc di teatri cence atôrs. E mi vegnin i sgrisui dome a pensâle. Magari alc di bon al sarès ancje vignût fûr, di chê grande disgracie. Forsit cualchi scjas ogni tant al fâs ben a di un popul, par visâlu che la sô identitât e je impuartantone, e che al tocje scombati par difindile. Dopo dal montafin, o varessin ancje podût dimostrâ al mont ce che al vâl un furlan. E magari – ma sepidiu se o rivarìn mai a fâje – ancje Udin e podarès pretindi di vê une Universitât furlane! Siums. Nancje un taramot no nus liberarà mai des sgrifis di Triest! E alore, tant miôr cussì. Usgnot, dopo vê cjolt il lat inte turnarie, se la femine mal permet, mi sentarai sul murut di piere dal ort, che al cuche fûr de strade. Jenfri il plenon di fruts che ti zuin fin tart par supâ fin insom chest Istât che al sta par finî, si scambiarìn cun Checo un toscan, e lui nus contarà alc di cuant che al jere in Russie. Di lontan, il rugnâ dal mus inte arie di Catine. Lis ciespis a son di tirâ jù, garbutis ma buinis di roseâ. E, se o sin fortunâts, Nene e butarà fûr sul len la polente, come che e fâs di otante agns incà, sot sere. Vûstu meti chel profum alì cul odôr de modernitât? ❚
Angelo Floramo
SIUMS DI STORIE. Orcolat indurmidît............
La rubriche storiche e continue ma cuntune variazion: cemût saressie stade la storie dal Friûl se no fos lade come che invezit e je lade te realtât? Noaltris o provìn a rispuindi cussì…


text:
Cetant sufiert il troi par che Sapade e rivi in Friûl-Vignesie Julie, come che e à domandât in grandissime maiorance la sô int cul referendum dal 2008, cul 95% di sì, ven a stâi il 71,73% di chei che a àn dirit di vôt. Une volontât che e à vût il bon acet ancje dai doi Conseis regjonâls, chel dal Venit e chel dal Friûl-Vignesie Julie, ma che cumò e riscje di restâ scjafoiade in Parlament.
Cun di fat, dal mês di Mai, cuant che la leç che e fasarès deventâ realtât il passaç di Regjon e à rivât a jessi metude tal lunari dai lavôrs dal Senât, par un motîf o par chel altri la sô discussion e je stade simpri rimandade.
Une pinitince cence fin che e à tignût cul cûr in man la int par dut l’Istât, fintremai ai prins di Avost, cuant che il Parlament al à sieradis lis puartis. Ce che al sucedarà cul inviament des voris ai 12 di Setembar al è cuasi un misteri. Tal sens che la leç e je in agjende e duncje e varès di jessi discutude, ma nol è dit che al sucedi.
E cheste volte no dome par vie che se al rive un decret leç che al à di jessi tramudât in leç al à a prioritât (come che al è sucedût dilunc i mês di Mai, Jugn e Lui), ma ancje par vie che la corint contrarie a chest passaç e à tornât a cjapâ pît, forsit ancje dentri dal Guvier.
Se il senatôr triestin dal Pd, Francesco Russo, ai prins di Avost al sigurave che no fos une contrarietât politiche tal Guvier e nancje tal partît e che invezit a podaressin jessi lis prioritâts dai dibatiments in Aule a fâ slitâ la leç su Sapade, il senatôr pordenonês Lodovico Sonego, ex Pd e cumò di Mdp, di simpri contrari al trasferiment, juste ai ultins di Lui al à scrit al premier Paolo Gentiloni par domandâi che «al sedi il Guvier a ritirâ il dissen di leç».
Sonego al motive la sô domande cun argomentazions ancje di caratar costituzionâl. Par lui, in sostance, l’ingrès di Sapade in Friûl-Vignesie Julie al modifiche il teritori di une regjon a Statût Speciâl, che e à i confins «definîts dal articul 2 dal so Statût – al scrîf -. Un document che par cambiâlu i covente une leç costituzionâl, no une leç ordenarie». Si che, ancje che il Senât le fasès buine, e sarès daspò considerade une norme incostituzionâl e duncje cence valôr. Che se po si ves di lâ daûr di «omogjeneitât etniche e nazionâl par definî i confins – al zonte il senatôr te letare -, si rivarès al principi che la Italie e varès di tornâ indaûr Bolzan, Tarvis e Pontebe ae Austrie».
Di dute altre vision la senatore belumate Raffaella Bellot (liste Fare!), che si è cjapade a pet la cuistion di Sapade. «Si continue a movi il centri dal probleme che al reste dome un – e dîs in rispueste ae gnove azion di Sonego -: i sapadins a àn dirit di vê une rispueste e lis Cjamaris dal Parlament a àn di esprimisi cuntun vôt».
La cuistion, e zonte la senatore, «no je ce che al sucedarà dopo che lis Cjamaris a àn votât. Invezit al è di dî che a son stâts fats ducj i passaçs che lis leçs a previodin e cumò bisugne rivâ fintremai in insom”. Cun di fat, il dissen di leç al à passât il vôt de Comission belanç e afârs costituzionâi, dulà che la domande di Sapade e je stade sostignude ae unanimitât, e la Aule dal Senât si è esprimude tal mês di Mai cul “ricognossiment de necessitât di rivâ al vôt».
In sumis, e dîs Bellot, «si à di rivâ ae conte dai sì e dai no. La democrazie e je un concet plui larc dai virtuosisims dulà che si pare dispès il mistîr di cualchi politic. Cjapìnsi lis responsabilitâts».
Sul imprin dal mês di Mai ancje la presidente de Regjon Debora Serracchiani, dutun cul sindic di Sapade Manuel Piller Hoffer, e veve dit di spedî une letare a Rome, al president dal Senât Aldo Grasso, par discuti la leç.
✒ Antonella Lanfrit


text:
18 luglio 2010
Usgnot a Aquilee
A son tradizions e apontaments che a segnin la vite dai popui e la manifestazion di usgnot a Aquilee e rapresente un pont fer pal popul furlan.
Di fat, in basiliche aes 6 di sere si cjataran chei che puntuâi a cjapin sù l'invît di Glesie Furlane par ricuardâ i protetôrs di chestis tieris: Ermacure e Furtunât. La celebrazion uficiâl cu la presince dai vescui de regjon e des autoritâts e je za stade, ma chê volude dai predis furlans, erêts dal spirt e de volontât di pre Marchet, Placerean e Beline e à un altri significât.
Definîle alternative al sarès sbaliât e ridutîf. Conotâle cul tiermin “vere”, mi somee plui adat, parcè che al definìs un rapuart di amôr e sperance pal avignî dal Friûl.
Une messe che e ribadìs il sens cristian de solidarietât pai ultins, ma ancje la ferme determinazion a difindi i dirits des minorancis.
In non di chei valôrs universâi che a nasserin te glesie mari di Aquilee, che si faresin sostance tal timp dal Patriarcjât e che vuê, cun fadie, e assediâts di tancj gnûfs “Atile”, a rivivin tra chei che no sbassin lis bandieris dal autonomisim.
1 commento:
-
-
W il Friul, alore, soredute usgnot, e che la vite vere nus tegnis pojadis simpri sul ciaf lis mans dai SS Macor e Fortunat.
Mandi furlans di dut el mond
- 18/7/10 12:58


text:
Si podarès clamâle «cuote 28». Vincjevot, come la percentuâl dai eletôrs slovens che a son lâts a votâ in ocasion des ultimis Europeanis dai 7 di Jugn (e no dai 6 e 7 come ca di noaltris). Vincjevot e je ancje stade la percentuâl di cinc agns indaûr, cuant che in Slovenie, jentrade a plen titul te Ue a pene un mês prime, si le a votâ pe prime volte pal parlament di Strasburc. E juste apont ancje in chê ocasion dome il 28 par cent, in pratiche un citadin su cuatri, al le a votâ pandint cussì scjarse fiducie tes struturis de grande famee europeane che e veve a pene dât bon acet ae piçule Slovenie. Cinc agns indaûr il mont politic sloven al disè, ancje par sigurâ se stes ma massime i sorestants di Bruxelles, che aes elezions dal 2009 cetant plui Slovens a saressin lâts a votâ, dopo vê vivût ad in plen te suaze de Europe unide e – ma in chê volte ancjemò no si saveve la date juste – dopo vê vût pes mans la monede uniche, l’euro. Dut câs, la realtât e je stade une vore divierse: magari cussì no la Slovenie al è stât il sest paîs jenfri i 27 membris de Ue cun mancul votants, li che i membris di Soreli Jevât a son stâts chei che a àn pandût mancul interès viers lis istituzions dal Continent Vieri. La medie de Union e je stade alçade di paîs come Belgjiche, Lussemburc, Malte e Italie, tocjant il 43 par cent.
Cemût mai i Slovens, che a vevin poiât cun entusiasim la jentrade di Lubiane te Ue in ocasion dal referendum dal Març dal 2003, sono cussì clips viers lis elezions europeanis? Un dai motîfs che ai 7 di Jugn stâts a àn puartât dome 481 mil di lôr a votâ su un totâl di un milion sietcent mil eletôrs, al è la scjarse rapresentance dal paîs a Strasburc. Lant daûr de popolazion di ogni stât membri, su 785 eurodeputâts dome siet (mancul dal un par cent) a son li di pueste par difindi i interès slovens. Clâr che la int si domande la impuartance in tiermins reâi di chest piçul trop di deputâts, e anzit prime dal vôt a son vignudis fûr polemichis rivuart ai lôr stipendis. Secont i gnûfs regolaments de assemblee di Strasburc, ogni membri dal parlament european al metarà te sachete 7.785 euros al sporc ogni mês, mintri che prime des elezions i europarlamentârs slovens a cjapavin ogni mês 4.400 euros simpri al sporc, mancul dai deputâts de Cjamare di Stât di Lubiane e cuasi trê voltis di mancul rispiet ai lôr eurocoleghis talians, stant che lis pais a rivin dal belanç dal Paîs di apartignince. Il stipendi dai siet deputâts slovens al è plui alt ancje di chel dal prin ministri Borut Pahor, che si ferme a 6200 euros a sporc, 3200 nets.
Ancje par vie de basse afluence, lis elezions europeanis no àn vût cetante impuartance te suaze de politiche interne slovene. La maiorance relative e je lade ae plui impuartante formazion de oposizion, il Partît democratic di centri drete dal ex cjâf dal guvier Janez Janša cul 26,7 par cent. Sconfite pe formazion dal premier Pahor, i Sociâl democratics, cul 18,5 par cent, mintri che cul 16,5 par cent il vêr vincidôr al è stât Alojz Peterle, leader di Nova Slovenija (Gnove Slovenie), partît di centri. Prin cjâf dal guvier de Slovenie indipendente jenfri il 1990 e il ‘92, dal ‘93 al ‘94 e tal 2000 ministri pai Afârs forescj, Peterle al jentrà tal parlament european tal 2004 e duncje al è stât confermât a Strasburc, l’unic jenfri i gnûf siet rapresentants slovens.
Si che duncje, al Parlament european la Slovenie e varà doi deputâts democratics, doi sociâl democratics, un di Gnove Slovenie, un democratic liberâl e un di Zares, partît di çampe. Si pues dî che la maiorance cumò al guvier e vedi vinçût, stant che cuatri eurodeputâts a son dal centri çampe e trê dal centri drete; dut câs la paritât e podarès rivâ in curt par vie che, dopo de jentrade in vore dal tratât di Lisbone che al proviôt une riforme des istituzions comunitariis, la Slovenie e varà vot deputâts, e chel puest in plui al larà a un democratic.
ALESSIO POTOCCO
TERITORI – SLOVENIE. In Slovenie interès scjars pes elezions europeanis............
Si podarès clamâle «cuote 28». Vincjevot, come la percentuâl dai eletôrs slovens che a son lâts a votâ in ocasion des ultimis Europeanis dai 7 di Jugn (e no dai 6 e 7 come ca di noaltris). Vincjevot e je ancje stade la percentuâl di cinc agns indaûr, cuant che in Slovenie, jentrade a plen titul te Ue a pene un mês prime, si le a votâ pe prime volte pal parlament di Strasburc. E juste apont ancje in chê ocasion dome il 28 par cent, in pratiche un citadin su cuatri, al le a votâ pandint cussì scjarse fiducie tes struturis de grande famee europeane che e veve a pene dât bon acet ae piçule Slovenie. Cinc agns indaûr il mont politic sloven al disè, ancje par sigurâ se stes ma massime i sorestants di Bruxelles, che aes elezions dal 2009 cetant plui Slovens a saressin lâts a votâ, dopo vê vivût ad in plen te suaze de Europe unide e – ma in chê volte ancjemò no si saveve la date juste – dopo vê vût pes mans la monede uniche, l’euro. Dut câs, la realtât e je stade une vore divierse: magari cussì no la Slovenie al è stât il sest paîs jenfri i 27 membris de Ue cun mancul votants, li che i membris di Soreli Jevât a son stâts chei che a àn pandût mancul interès viers lis istituzions dal Continent Vieri. La medie de Union e je stade alçade di paîs come Belgjiche, Lussemburc, Malte e Italie, tocjant il 43 par cent.


text:
Www.ladinstlmonn.org e je la plateforme online che e permetarà ai ladins sparniçâts pal mont di mantignî i contats cui lûcs di divignince in Sud Tirôl, Trentin e Belumat e di interagjî fra di lôr.
A inviâ il progjet al è stât l’assessôr ae culture ladine de Provincie di Bolzan, Florian Mussner, che presentant il portâl al à rimarcât che si trate di un progjet culturâl par infuarcî la identitât e la cussience ladine di là des frontieris. Al è nassût de colaborazion fra la Ripartizion scuele e culture ladine e lu sostegnin i Comuns ladins des provinciis di Trent e di Belun.
La idee di meti adun il network e nas de riflession che il fenomen de mobilitât al è rivât ancje tes valadis ladinis e che une vore di zovins a àn cjatât prospetivis professionâls inaltrò e no tornin plui in maniere stabile inte lôr tiere. La plateforme online e permetarà di mantignî i contats cu la tiere di origjin, di scambiâ i messaçs e di partecipâ, in gracie dal forum, aes discussions in cors, di disvilupâ contescj gnûfs, di profitâ des rivistis in lenghe ladine e dai notiziaris: cun ogni probabilitât, cul prin di Otubar su la plateforme “ladins tl monn” si cjataran online la trasmission RAI “Trail” e lis gnovis di “La Usc dl Ladins”. Il progjet al à cjatât il preseament di personalitâts ladinis tant che il musicist di fame mondiâl Giorgio Moroder, vuê resident a Los Angeles, e dal scultôr Richard Agreiter, che al è a stâ e che al opere in Austrie. I doi a àn acetât di fâ di testemonis promotôrs ae iniziative. Sul sît, Moroder al scrîf che e je une idee otime che e ufrìs la pussibilitât di lei e di scrivi par ladin, di mantignî i contats cu la Val Gardene tant amade, ancje in gracie di notiziaris, e di inviâ contats cun altris ladins. Par Agreiter al è un mieç che al permet di mantignî vive il plui a dilunc pussibil la culture dai Ladins.
Inte aree dolomitiche a son sù par jù 30mil ladins, ma cualchi miâr al vîf ator pal mont.
Alexander Picolruaz, dal Ufici culture ladine e coordenadôr dal progjet, al à rimarcât cemût che www.ladinstlmonn.org e sedi une pagjine dinamiche: «Si trate di un imprest che si ufrìs ai ladins; i contignûts ju crein i partecipants ae plateforme, in gracie dai lôr contats, dal scambi di ideis, di filmâts e di opinions».
Redazion
ATUALITÂT. Ladins unîts de rêt............
Www.ladinstlmonn.org e je la plateforme online che e permetarà ai ladins sparniçâts pal mont di mantignî i contats cui lûcs di divignince in Sud Tirôl, Trentin e Belumat e di interagjî fra di lôr.